text:
“Señor ta mi Wardador, mi n’ tin falta di nada;
Den cunucu di yerba berde, E ta pone mi sosega.
E ta hiba mi na awa trankil, pa mi bolbe haña forsa”
Cu inmenso tristesa den nos curason pero conforme cu boluntad di Dios, nos ta anuncia fayecimento inespera di nos querido tata, ruman, welo y omo:
Sr. Rafael Koolman
Mihor conoci como “Fai”
Doño di caha d’orgel “Sorpresa”
Tocado di wiri
Ex-empleado di LAGO
* 24 – 10 – 1934 † 08 -09 – 2022
Na nomber di su:
Mayornan:
† sr. Jacobo Koolman
†sra. Lucia Koolman
Na nomber di su Ex-esposa: Dorilia Werleman
Su yuinan:
Roberto Koolman y Rachel Koolman- Kelly
Maria Cristina Illene Koolman y Luis Kock
Su nieto(a) nan.
Rumannan:
† Sra Maria Krozendijk-Koolman y famia
† Sr. Placido Koolman y famia
† Sra. Josefa Gomes-Koolman y famia
Sr. Antonio Koolman y famia
† Sr. Demetrio Koolman y famia (na Hulanda)
† Sra. Angelina Koolman
† Sra. Rosario Koolman
Tur su sobrino y subrinanan, ihanan, primo y prima nan, swa nan y cuña, comper y comeran.
Na tur su amigonan y tocadornan di caha d’ orgel y wiri di Aruba y di Curaçao.
Na tur ex-empleado nan di LAGO.
Gradicimento na:
Enfermenero (a) nan di Wit Gele Kruis y Thuiszorg Jaburibari:
Rufina Tromp, Patricia, Marbelis, Mirna, Flavia, Cintya, Geraldine, Angeli y Franchesca un danki di curazon di parti famia.
Famianan:
Koolman, Krozendijk, Gomes, Angela, Flanegin, Danio, Thiel, Dirksz, Werleman, Maduro, Kock, Kellly, Geerman, Irausquin, Curiel, Danje, Wernet, Croes, Loopstok, Solognier, Albertsz
Y demas famianan ta invita tur amigo, bisiña y conocirnan pa asisti na e acto di entiero cual cu ta tuma lugar diamars 13 di September 2022 pa 11’or di mainta saliendo for Misa Inmaculada Concepcion pa Santana
Catolico na Sta. Cruz.
E restonan mortal lo ta reposa for di 9’or di mainta den Misa Inmaculada Concepcion na Sta. Cruz.
Nos ta lamenta cu despues di enteiro nos no por ricibi bishita di condolencia na cas.
Nos kier pidi nos disculpa si nos por a lubida un of otro famia den nos tristesa.


c: text/html

text:
Na november 2022 Biblioteca Nacional Aruba ta presenta e di 30 edicion di su ‘Festival di Buki pa Mucha’. Tema e aña aki ta ‘Biba Natura-Lesa!’. Y manera semper lo tin hopi actividad na diferente scol cu autor, ilustrador, storia y buki. Prome edicion di e Festival di Buki pa mucha tabata na 1993.
E Festival di Buki pa Mucha ta e campaña anual mas grandi di Biblioteca Nacional Aruba pa stimula lesamento cerca mucha y ta tuma lugar den prome siman di november. Den ultimo 30 aña, hopi pero hopi autor di buki pa mucha, contador di storia y ilustrador a duna nan contribucion na e festival cu nan buki, storia, arte y presentacion. Ta tarea principal di BNA pa stimula lesamento pero mas importante ta pa laga cada mucha descubri e placer di lesamento.
E aña aki lo tin presentacion en bibo como tambe online pa mucha, docente y mayor. Presentacionnan ta tuma lugar na Biblioteca O’stad, Don Bosco, Cas di Cultura y Biblioteca San Nicolas. Autor y ilustradornan ta bin di diferente parti di mundo y sigur tin talentonan local manera tur aña cu ta gusta skirbi storia, poesia y compone cantica. E programa lo ta diverso y atractivo.
Pa celebra 25 aña di Festival di Buki pa Mucha na biblioteca a documenta historia di Festival di Buki pa Mucha den forma di un buki. Su titulo ta ‘Children’s Book Festival Aruba 1993-2016 : promoting reading on Aruba for 25 years!’ Esaki ta un compilacion di material cu ta duna un bista riba tur e añanan anterior (1993 -2016).
Festival di Buki pa Mucha y otro actividadnan pa stimula lesamento ta keda relevante den tur tempo. Ta esencial pa mucha cuminsa lesa for di trempan y cu nan por desaroya esaki. Lesamento ta yuda rekeri conocimento cu por aplica den hopi area di bida y siña conoce nos mundo como tambe conoce loke ta biba den nos. Aunke cu informacion ta bira mas y mas visual, lesamento no ta perde su balor.

robotstxt: allowed

filter: keep


text:
E bunitesa di e muhé ‘brunette’ ta digno di ser selebrá, i e esaki ta e kaso ku e último produkshon di Clifton End titular ‘Morena’. Clifton End e aña aki a zona bastante riba kartelera musikal ku entre otro “Wat is je Naam” huntu ku Buleria. Apesar di e tempu ku hopi reto ku COVID-19 a trese kuné, Clifton no a sinta ketu, pero a hasi uso di e oportunidat pa e bin ku mas produkshon. For di Hulanda nos a papia ku Clifton kende a komentá riba e kansion Wat is je Naam ku sigur a dominá e aña aki. Tabata un idea ku Dwight a aserk’é i tabata e momentu apropiá ku a pone e kansion a dal duru. Pero na kuminsamentu di aña tambe Clifton huntu ku Efraim J a saka e kansion “Slow Dance”. I awor aki ta Morena ta riba kartelera musikal.
Morena
Morena ta un piesa skibí pa Daniel de Jongh “Dandan”. Ta un eks kolega di e agrupashon musikal Cache. E piesa ei a keda trahá algun aña pasá i Dandan a puntra un amigu ken e ta kere e piesa aki lo zona i e amigu a menshoná Clifton su nòmber. Asina Clifton a keda aserká ku e piesa. Clifton a namorá mesora di Morena. Nan a reprodusí e piesa huntu ku Darren Dinero ku tin un nòmber bon konosí lokal i internashonal. E kalidat di e piesa Morena ta tòp i pa no papia mes di e palabranan ku ta na su lugá. E ta un elogio na muhé en general. ‘Nos ta dediká na morena-nan i e definishon ta tur rasa di muhé, tantu kabei pretu òf maron. Pero e piesa ta dediká na e blònt nan tambe pasobra si nan pinta nan kabei, nan tambe ta un morena’. Clifton a hasi su investigashon di Morena i ounke e tabata sa kaba ku spañónan ta yama un muhé morena ora su kabei ta pretu òf maron, e ta kere ku mester generalisá i involukrá tur rasa di muhé.
Dediká na mi famia
Clifton ta bibando na Hulanda pero el a move bastante na Spaña kaminda el a yega di kanta ku Ebony Power. Manera el a bisa Djasabra, ratu ratu e tabata bai Inglatera i Spaña pa un ke otro evento spesial ku Ebony Power. Pero despues di nasementu di su yu mas grandi, Clifton a disidí di bai Hulanda pa establesé einan teniendo na kuenta ku tabata poko difísil pa biaha aki i aya ku yu. E kier a dediká su tempu mas tantu na su famia.I p’esei tambe e salimentu for di Cache tabata un desishon pa e dediká mas tempu na su famia. I Clifton ta sintié bon i ta disfrutá kada sekònde ku su famia.
Proyekto ku potensial
Pa loke ta di awor padilanti Clifton tin proyektonan ku potensial pa bira grandi. E gusta skohe su kosnan koutelosamente i no ta saka nada pa loko. I tur hende ku konosé sa esei di dje. Su próksimo lansamentu ta dos piesa mas den e ritmo aki pa asina kulminá e periodo di género mas ritmo karibense, pa despues e kambia bèk pa Soul otro aña. For di na Spaña el a hasi Soul i meskos na Inglatera. Aktualmente Clifton ta dedikando su mes na skibi i e tin algun ‘cover’ grabá kla pa sali. Esei nan e lo dal bai kuné na kuminsamentu di otro aña.
Pa awor aki Clifton lo saka un Kizomba mas i un semi regeton spañó ingles. E ta gusta meskla e papiamentu, ingles i spañó den otro.
Mas produkshon
Tambe e tim di produkshon ta bezig ku algu na papiamentu. E ta konsistí di ‘cover’ nan di diferente artista di ántes i awor. Clifton a referí na Tony Sherman, Ced Ride (Mi Pais i tin mas na kaminda), Rudy Plaate, Claudius Philips. Ta trata di baluartenan konosí pero ku Clifton ta konsiderá komo su baluartenan tambe pasobra nan ta su ehèmpelnan. Nan a nifiká hopi p’e, nan tabata asta su mentor den su tempunan yòn. Entre otro Mi Pais, Clifton ta kòrda ku e tabata bisti tur na blanku ta kanta. Esei ta algu inolvidabel pe. Meskos ku tin Kanto pa Kòrsou tabatin otro festival i Clifton a representá Kòrsou i Ced Ride a traha “Mi Pais” pa Clifton a kanta. Despues tambe Clifton a kanta e kansion ei algun bia promé ku Ced Ride a pone riba su produkshon algun aña despues. I ku su pèrmit Clifton a poné riba ‘cover’.
Mi pais
Mi Pais ta un kansion yen i ta pone bu biba. E ta di gran nifikashon pa Clifton. Promé el a graba e kansion, el a buska ‘footage’ entre otro graba na Boneiru pero misteriosamente esakinan a somentá. Ora el a haña nan bèk ya el a saka e kansion. Mi Pais ta un piesa sumamente bunita i ta bin di un persona grandi den kansion. Pa òktober benidero, Clifton lo finalisá un EP di seis piesa dediká na pais Kòrsou, di kua e promé piesa ta e ‘cover’ di ‘Mi Pais’ originalmente kompositá i kantá pa Ced Ride, ku a sali na 2017. E EP, tentativamente titulá ‘Mi Pais’, porfin lo keda lansá fin di aña, despues di un retraso ku sirkunstansianan rònt di COVID-19 a okashoná.
Artistanan hóben dediká na kansionnan di Kòrsou
Clifton a kompartí nos opinion ku hóbennan artista últimamente ta dedikando hopi atenshon na kansionnan di Kòrsou. El a bisa ku e ta sigui e kansionnan ei i e artistanan tambe i asta esnan ku ta kanta baliabel anochi. ‘No mester lubidá nos rais i nos ta edukadónan, Nos komo kantante ta edukadónan. E mensahe ta drenta mas lihé ku muzik. I p’esei ta importante ku hóbennan i artistanan ta keda mantené nos kansionnan di antaño.
Ritmo Soul
E ritmo ku mas ta hala Clifton ta Soul. E ta kòrda tempu el a lanta ku su tata, e ta kòrda LP-nan di soul, jazz i p’esei e tin e rais ei ku tur kaminda ku e bai e por representá e ritmo ei. Algun siman pasá Juny Juliet na Hulanda Clifton tambe a partisipá den un konsierto. E ta kòrda ku nan a trein algun dia promé pero gran parti di loke nan a trein nan no a kanta pero tabata puru improvisá. Clifton ta kòrda e kansion Masquerade di George Benson ta un kansion ku el a lanta semper tende for di na kas i tabata su deseo semper pa kant’e maske ta riba karaoke. El a hañ’é outomátikamente a kanta e kansion e dia ei. El a bai bèk den rekuerdo ku su tata ku LP nan.
Karentena den studio
‘E tempu di vírus Corona aki ta nos tempu pa bai den nos karentena den studio. I nos a probechá’ asina Clifton a bisa. Sin neglishá kas, e ta bai studio asina e tin un chèns i a dediká hopi na skibimentu pa asina e por bin ku un bon produkshon. E no sa ki dia frontera lo habri atrobe pa nos por ta normal riba kaya. P’esei mes mester probechá e tempu aki pa skibi i produsí.
Na Kòrsou na novèmber
Pa loke ta su binimentu Kòrsou Clifton a bisa ku esei e no sa ki dia e lo por hasié. Asta el a pensa riba un kansion Maldita Corona (ku un sonrisa riba su kara). E tempu aki tin su pro i su kontra. No solamente kos malu pero kos bon tambe a saka afó. E mes ounke semper e ta dediká tempu na su famia, awor e tin muchu mas tempu. Pero ku poder di Dios Clinfton lo por ta na Kòrsou den luna di novèmber.
Hopi yu di Kòrsou positivo
Komo hóben yu di Kòrsou biba na Hulanda i den e mundu artístiko e ta konfirmá ku ta asina e por a ekspandé su mes mas den e ramo aki. I komo tal Clifton ta rekomendá tur hende “E mundu aki ta di nos e ta. Kòrsou ta di nos pero e mundu tambe ta di nos i ma siña atraves di aña ku eksplorando mundu ta amplia bo inteligensia. ‘E ta amplia bo sabiduria tantu musikal komo sosialmente pasobra bo ta haña diferente tipo di pensamentu. Un chines ta pensa otro for di un yu di Kòrsou, un aleman ta pensa otro di un yu Kòrsou i e multikultural i multilingual ku nos ta un bentaha pa mi. Mi por a komuniká mas ku hende i haña mas informashon. Bo komportashon i bo pensamentu ta kambia. I mi por kòrda ku ora mi bin Kòrsou e por hañ’é den un situashon ku ta bin na su mente ku si e no tabata biba afó e lo no a pensa asina”. Tur hende ta biaha pa un propósito, un mihó biba. Den su kaso pa e amplia su konosementu i kanto. I ora ta kritiká e hende ku ta bin Kòrsou pa buska un mihó porvenir e ta kòrda nan ku e tambe a bai Hulanda.
No stigmatisá
I na Hulanda por tende hopi kos robes di e yu di Kòrsou pero e grupo mas grandi ta hasiendo kosnan positivo. Tur kos ta dependé di ken bo ta rondia segun Clifton. E stigma di Judeska no ta tur yu di Kòrsou. Tin hopi yu di Kòrsou bon para i den bon kaminda. Tin hopi ku un bida ta drei sin tin di hasi malu manera kisas hopi por ta pensa.
Kòrda pidi Morena
Kòrda pidi pa ‘Morena’ na tur radio emisora i televishon popular di nos islanan i sigui Clifton End riba Facebook/BuzzBinProductions pa keda na altura di futuro aktividat.
Pa entrevista òf presentashon, mail Clifton End na [email protected] pa mas informashon.
Bo por chèk ‘Morena’ riba SPOTIFY https://open.spotify.com/album/3dq5OyEilZgQZAAa4DKDc4


text:
WILLEMSTAD — Den wikènt tras di lomba Liga MCB Promé Divishon su buèlta di seis a kontinuá ku tres partido den Stadion Ergilio Hato. Riba djabièrnè e ekipo di UNDEBA a enfrentá Victory Boys. Akinan tabata Victory Boys ku a logra e viktoria i ala bes e pase pa buèlta di kuater derotando UNDEBA ku skor di 2-1. Pa Victory Boys e golnan a keda anotá pa Randel Winklaar i Raylison Lindo. Miéntras ku e úniko pa UNDEBA e keda anotá pa Alejandro Araujo.
Djasabra e buèlta di seis a kontinuá ku e partido entre Centro Barber i Hubentut Fortuna. E partido aki a finalisá na un empate despues ku ambos ekipo a anotá 3 gol. E empate sin embargo tabata sufisiente pa hinka Hubentut Fortuna den buèlta di kuater i eliminá UNDEBA. Pa Centro Barber e golnan a keda anotá pa, Geryon Alberto(2x) i Christopher Isenia. Miéntras ku pa Hubentut Fortuna e golnan e keda anotá pa, Luis Fruto Miranda, Ishuar Martina i un outogol.
Riba djadumingu tabata Centro Dominguito i Jong Holland ku a mira akshon. Akinan tabata tin otro empate ora ku ambos ekipo a anotá 1 gol. Pa Centro Dominguito e gol a keda anotá pa Norvianel Naar. Mientras ku pa Jong Holland e gol a keda anotá pa Neverick Matheus.
Tabla di posishon:


text:
KRALENDIJK – Arthur Sealy ta bisa den un komunikado e siman aki ku for di mart pueblo di Bonaire ta konfrontá ku medidanan di urgensia pa evitá ku Covid-19 ta plama. Tur informashon di gobièrnu ta basá riba kon pueblo mester komportá i ta buska e balanse entre salubridat i ekonomia. Medidanan ku ta frena libertat di pueblo, pero ku bon komunikashon ku pueblo di Bonaire ta bira un isla ku e bon ehèmpel pa otro islanan den Reino. Reglanan aseptá ku ta yuda ta: tene distansia di 1 meter i mei, laba man ku habon, nister den kokoti man i no aglomerá. Sugerensia drumi na un ora kristian, hasi ehersisio, por ehèmpel kana, kome fruta i berdura, tuma vitamina C ku tin den lamunchi i apelsina, vitamina D nos ta haña for di solo. Bonaire ta riku na solo.
Awor ku kasimente tur hende na Bonaire ta usa tapaboka ta bon pa, a base di literatura sientífiko, wak kon i na ki momentu ta apropiá pa usa un tapaboka. Tin algun punto pa tene kuenta kuné a base di estudio ora usa tapaboka. No por usa un tapaboka dos trese dia pa motibu ku e ta a-higiéniko, e ta stroba den halamentu di rosea, bo no ta haña sufisiente oksígeno den bo pulmon ku por kousa ku sanger ta koha den e pulmon, pa personan ku malesa króniko e ta dañino pa nan kondishon, e tapaboka traha na kas no ta yuda, puntra un dòkter ki influensia un tapaboka tin riba struktura di e parti paden di un hende su boka ku tin asta konsekuensia pa su karni di djente, korokoro i tripa. Uso di labamentu di man ku produkto ku alkohòl kon ku para keda tin influensia riba bo kueru di man i tambe ta dañino.
Mirando ku ta bai kuminsá bakuná na Hulanda ta tempu pa kuminsá duna informashon tokante asuntu di bakuna. Kon seif e bakuna ta, kua ta e posibel efektonan, ki temporada ta kuminsá na Bonaire. E siman aki temporada di misa di ourora ta kuminsá, mi ta spera ku pastornan a tuma medida pa misa no bira e foko di Covid-19. Den fin di aña tur hende ke gosa. Un petishon na kompanianan; legumai asuntu di pagara, duna maske ta e aña aki e suma ei na banko di kuminda. Si e kantidat di kasonan positivo ta subiendo den luna di desèmber ta lógiko ku den yanüari e ta hopi mas. Kuidou ku nos ta sera aña usando e ekspreshon: Ta un biaha bo ta biba”.


text:
WILLEMSTAD — Manera ya ta konosí nos selekshon nashonal lo tin ku enfrentá Cuba den e segundo buèlta di e weganan pa eliminatorio pa mundial Rusia 2018. E promé partido lo tuma lugá aki na Kòrsou dia 10 di yüni 8or den Stadion Ergilio Hato (SDK) miéntras e segundo partido lo tuma lugá aya na Cuba den stadion Pedro Marrero pa 4or di atardi dia 14 di yüni próksimo.
Despues di algun dia di entrenamentu intensivo i un wega di fogeo entre nos selekshon nashonal i Sürnam aya na Hulanda, e lista tentativo di nos hungadónan ku lo bai representá nos den e di 2 buèlta di e weganan di eliminatorio pa mundial Rusia 2018, ta konosí!
Sr. Patrick Kluivert a saka e nòmbernan di e hungadónan tentativo ku lo forma parti di nos selekshon ku lo enfrentá Cuba próksimamente, nan ta e siguiente hungadónan:
- Germaine Agustien
- Roly Bonevacia
- Shanon Carmelia
- Elson Hooi
- Luidjino Hoyer
- Gino van Kessel
- Darryl Lachman
- Gianlucca Maria
- Michaël Maria
- Rhu-Endly Martina
- Quinten Martinus
- Shelton Martis
- Vidarell Merencia
- Rihairo Meulens
- Dustly Mulder
- Gevaro Nepomuceno
- Jeremy de Nooijer
- Zeus de la Paz
- Prince Rajcomar
- Jonathan Richard
- Eloy Room
- Rowendy Sumter
- Charlton Vicento
- Jason Wall
- Felitciano Zschusschen
Karchinan ya ta na benta i e preisnan pa karchi pa e diferente sekshonnan ta lo siguiente:
* VIP ta kosta Naf. 250,- (inkluso konsumo);
* Bou di tribuna kubri ta Naf. 55,-
* Bou di tribuna kubri parti Festival Center ta Naf. 40,-
* Tribuna no kubri ta Naf. 30,-
* Den e sekshon di tribuna no kubri mucha te ku 12 aña i 60+ ta paga Naf. 15.-
Karchinan ta optenibel na FFK bou di ora di ofisina, na Pòmp di gasolin Sta Maria, Botika Mampuritu, Beep Beep i na tur filial di Cpost International N.V.
Un i tur ta keda enkurashá pa kumpra nan karchi trempan debí ku ta spera un yeno kompleto pa e partido aki. Ya e promé zending di flanelnan a kaba i pa komienso di yüni e segundo zending lo yega pa asina tur fanátiko por tin nan blusa pa bin apoyá nos selekshon komo e number 12!
Nos selekshon i nos hungadónan ta konta kubo sosten masal den SDK dia 10 di yüni pa 8or di anochi!
FFK ta informá ku ta e intenshon pa dia 2 di yüni próksimo pa tene un konferensia di prensa kaminda Sr. Patrick Kluivert i su staf ta presente pa duna mas informashon riba nos selekshon nashonal.


text:
Maneha bo negoshi
E-Commerce
Mas y mas negoshinan ta cuminsa bay den direccion di E-commerce. Pa negoshinan por sobrevivi ta consehabel pa tur negoshi cuminsa busca informacion y orienta nan mes riba e posibilidadnan cu tin na Aruba pa por scoge e tipo di servicionan aki.
E-commerce/ Comercio Electronico
Ta transaccionnan comercial electronico via internet manera, compra y benta di producto y servicionan, of transmision di fondo of datonan, via un network electronico, principalmente internet. E transaccionnan comercial aki ta sosode sea entre negoshi pa negoshi, negoshi pa consumido, consumido pa consumido of cosumido pa negoshi. E-Commerce ta procesonan externo cu ta afecta e clientenan, proveedornan y partnernan externo, inclui benta y marketing, tuma pedidonan, entrega, servicio na cliente y compra di materialnan cu ta wordo uza pa traha un producto.
Pagonan Online
Formanan facil pa haci pago.
1. Pay.aw: ‘The easy way to pay’
Pay.aw ta haci Aruba su prome y unico plataforma di pago mobil y comercio. Cu Pay.aw bo por paga door di scan un QR code na bo tienda faborito, e ta facil pa transferi placa y bo por ordo directamente for di e app-nan: Play store of App store.
Pa mas informacion:
Contact Pay.aw
Seroe Blanco 29 A
Oranjestad
Telefon: +297 699 9999
Website: www.pay.aw
Email: customercare@pay.aw
Facebook: Pay.aw
2. CX Pay: ‘Your Gateway to eCommerce and Online Transactions’
CX Pay ta ofrece solucionnan pa tiendanan tradicional pa procesamento di pagonan online y riba aparatonan mobil, factura electronico, carteranan digital y tambe tarhetanan di regalo y voucher digital.
Contact CX Pay
Sabana Liber 5b
Noord
Telefon: +297 587 0606
Website: cxpay.global
Email: hello@cxpay.global
Facebook: CXPay.aw


text:
ORANJESTAD – Prome Minister Evelyn Wever – Croes a ricibi bishita di tres musico, sr. Carlos Bislip, sr. Ivan Quandus y sr. Angelo Kock, cu cuminsando e fin di siman aki (18 di september te cu 25 di september) ta bay representa Aruba na un festival cu ta bay tuma luga na Venezuela, riba invitacion di embahada di Reino Hulandes na Caracas.
Ta trata di encuentro di Jazz “Festival Eurovenezolano de Jazz y Percusion” cu ta wordo organisa door di diferente pais Europeo hunto cu Venezuela pa intercambia musica y talento.
“E ta un honor cu nan a ricibi e invitacion aki pa representa Aruba y tin tur confiansa cu nan lo haci esaki exitosamente. Cu esaki ta mira cu nos propio musiconan lo presenta nan propio composicionnan y asina nos musica ta wordo exporta ganando mas simpatia, curason y atencion.”
Prome Minister Wever – Croes den nomber di Gobierno di Aruba ta desea e musiconan hopi exito.


text:
- Ariën Rasmijn
Jump and Wave
Ayera ta 35 aña pasa cu Aruba su Status Aparte a drenta na vigor. Tambe ta 35 aña pasa cu Betico Croes, arquitecto di e Status Aparte den su forma final y esun cu a logre, a haya un accident tragico cu a conduci na su morto casi un aña despues. No tin motibo pa celebra, pasobra 35 aña despues no a resta hopi mas di e autonomia cu tanto a bringa p’e. Kizas como pais nos nunca tabata full madura pa carga asina tanto responsabilidad, pero nos a purba si y na final un pandemia cu ta yega cada 100 aña tabatin mester pa kibra nos ilusion. Anyway, pabien toch.
Ban wak con nos ta bay sigui despues di e prome kwartaal ora mester cuminsa bouw af FASE y loonsubsidie. KvK a anuncia poco dia pasa cu segun nan encuesta, 1 den cada 3 compania cu a participa ta haciendo uzo di loonsubsidie. Fuera di esey, mas y mas ta mustrando cu sector priva ta den crash. "Un parti grandi di e encuestadonan (37.3%) ta kere cu nan ta core riesgo di mester cera nan negoshi permanentemente debi na e crisis actual. Un poco mas cu 5% a indica cu e riesgo ta real y cu hasta dentro di un luna nan mester cera nan porta caba. Den totalidad 13.2% di e comerciantenan ta pensa cu probablemente nan tin cu cera nan negoshi dentro di 3 luna, y casi 1 den 5 comerciante a indica cu probablemente nan mester cera nan negoshi dentro di 6 luna. E otro companianan ta opina cu probablemente nan negoshi lo sobrevivi e crisis di Covid” , asina e comunicado di KvK ta laga sa, indicando cu e cifranan aki ta bira un tiki pio si acaso no flexibilisa e mercado laboral y laga dunadornan di trabou manda hende cas (pa laganan cuminsa cobra FASE of despues WW, pues dump nan den scochi di gobierno) mas facil. Esaki ta loke nan ta yama un Gordiaanse Knoop. Mas bo ranka pa purba los e, mas e ta primi un otro caminda pa chokabo toch. Tipo di cosnan aki ta asina depressing cu no ta strañami cu Baby di Aña a tuma mas tempo pa sali. “Dunami 9 luna mas! Por ta ta bay ta miho e ora ey…"
Meanwhile, loke di berdad ta molostia nos mas cu tur cos ta hecho cu awe probablemente nos lo por a jump den Fakkel, si no tabata pa e marrrdita Covid ey…


text:
KRALENDIJK – Direktora di Skol Amplio Papa Cornes Patrisia Angela, a papia ku Radio Live 99.9 FM i a menshoná ku djaluna 11 di mei skol ta kontinuá parsialmente i si tur kos kana bon, 18 di mei skol ta sigui pa tur mucha pareu. Esaki ta debí na e trabounan di drechamentu di kaya den e área di skol. “Kaya Leiden, e kaya prinsipal ku ta bai na e skol, ta keda será pa un temporada. Esaki ta e kaya ku ta yega e skol via kaya Amsterdam. E kaya ta keda será i mas ku 500 hende mester bai e skol. Tur tin ku pasa di otro kaminda pa yega e skol. Solamente un kaya tin aktualmente pa por bai na e skol.
Pues pa evitá aglomerashon a opta pa dividí e klasnan ku ta kuminsá. A implementá un asina yamá plan ‘B’, ku ta sigui di e forma aki. No ta tur mucha ta kuminsá skol djaluna awor. A parti e alumnonan den grupo ‘C’ i ‘D’ i muchanan ku ta ruman ta bin skol riba e mes un dia. A manda karta pa informá mayor na kas. Pues nos a hasi diferente kos pa skol kuminsá djaluna 11 di mei den un forma modifiká debí na e situashon di kaya. Personal di DRO i BWM a bin ku e opshon pa traha un kaya nobo pa krea mas espasio di trafikashon. Nan a kuminsá ku e trabou pa habri un kaya adishonal temporal. Dia skol kuminsá otro siman, nos ta ahustá e plan pa kuminsá ku tur mucha dia 18 di mei. Diferente mayor a bai DRO pa splika tokante e problema, esta ku e situashon di kaya no ta stabil. Por komprondé ku debí ku a sera aeropuerto, a pone ku trabou a stanka pa loke ta drechamentu di kayanan den e área di skol. Diferente hende mester a bin for di eksterior pa traha, sinembargo no por a yega Boneiru,”e direktora di skol a menshoná.
El a finalisá bisando: ” Debi na e situashon di Covid-19 ku ta keda unu di atenshon, mayor lo no por aserka un yùfrou di skol. E mester komuniká ku e yùfrou pa medio di telefon pa traha un sita. Un súplika ta bai pa mayornan, tene pasenshi i kore poko poko i responsabel den e área di skol pa evitá kualke suseso innesesariamente,” direktora di skol yùfrou Patrisia a menshoná.


text:
ULTIMO ORA.
BONEIRU.
ATRAKO ARMA RIBA LISA CONVENIENCE STORE Y A BAI KU E KAHA DI PLAKA.
Awe djaluna anochi alrededor di 9:45pm melding a drenta na warda di polis ku un atrako a kaba di tuma luga na lisa convenience store.
2 gai kara tapa bisti full na pretu y arma ku un arma di kandela a drenta den e negoshi y pasa patras di e toonbank kwe e kaha di plaka y kore sali bek.
Polis y recherche a presenta na e sitio y investigashon ta andando.
FUENTE:AIMED AYUBI.
NOTISIA KU BO POR KONFIA.
RIBA E FB PAGE LIVE 99 FM BO POR WAK E VIDEO DI E ATRAKO.


text:
E impakto di piskamentu
Kiko ta pasando?
Den e último 50 añanan, nos konsumo di piská a bira dòbel i e ta kresiendo ketu bai. 3 miar di hende ta dependé di piskamentu pa por gana nan pan di kada dia i pa por kome. Kasi un terser parti di tur stòk di piská ku a ser investigá ta dimas eksplotá. Esaki ta nifiká ku mas piská ta keda di fangu ku ta ser tirá bèk den laman. Ademas, un otro 60% di stòk di piská ta ser di fangu na un nivel máksimo. Esaki ta nifiká ku si e situashon aki keda asina of asta bira pio, piskamentu dimas tambe lo tuma lugá einan. Piskamentu dimas riba un término largu ta kousa ku espesienan ta ekstinguí (lokalmente).
-
9.9 kilo
Un promedio global di konsumo di piská pa persona den 1960
-
20.3 kilo
Un promedio global di konsumo di piská pa persona den 2017
Téknikanan di piskamentu ku ta dañino
E konsekuensianan negativo ku téknikanan dañino di piskamentu tin, no ta ni mes inkluí den e figuranan alarmante aki. Es mas, e problema ta mas serio ku e figuranan aktual ta indiká. Botonan di tou ku tin biaha ta trèk nan nètnan pisá riba fondo di laman te ku 2000 meter dip, tambe ta kousa hopi daño. E fondo di laman ta hopi importante pa e salú di laman. Tin hopi espesie di animal ku ta hunga un ròl importante den bida marítimo.
Kapturanan insidental i redanan fantasma tambe ta un problema grandi. Miones di animal ta keda pegá den e redanan i liñanan di peska kaminda no tabata e intenshon pa piskanan. Komo resultado, nan ta keda matá ‘aksidentalmente’. Esaki hopi biaha tambe ta afektá animalnan ku ta den peliger di ekstenshon manera tribon, turtuga, bayena i dòlfein.
Kiko ta redanan fantasma?
Tur aña, mas o menos entre mei i 1 miar kilogram di materialnan di peska (liña, reda i otro ekiponan di peska) ta terminá den oséano. Materialnan di peska fantasma ta e forma mas mortal di desperdisio di plèstik pa animalnan marítimo. Mas ku 5,400 animal di 40 diferente espesie di mamífero marino manera rèptil, tribon i manta, a keda pegá den redanan fantasma. Pa mas informashon, lesa e rapòrt ‘Stop Ghost Gear: The most deadly form of marine plastic debris’.


text:
Si no ta pa Hulanda, ta cuanto cos nos no ta haya sa mes… Hopi lo no ta di acuerdo cu e ponencia aki, ya cu di mes nan ta contra tur observacion cu por bisa algo positivo di nos compatriotanan di Reino. Y naturalmente nan tin razon ora di berdad mester bisa algo negativo di e pais ey o su gobierno. Lamentablemente den e situacion cu nos ta aden, y no solamente desde e crisis di Covid-19, hopi di e zundramento tin di haci directamente cu e acuerdonan cu a cera den ultimo aƱanan y cu ta pone un peso grandi riba nos gobierno cu mester cumpli. Esaki no ta conta so pa esnan cu actualmente mester carga e peso aki, pero lo a toca cualkier cu lo ta na e timon awor aki. Pero nos no mester tin demasiado duele di nan tampoco, pasobra nan ta hacie voluntariamente, y paga, y bon tambe.
Den e confrontacion cu Hulanda, na nivel di gobierno, opinionnan ta varia segun e orientacion politico, pa e temanan di e momento aki. Sin embargo, hopi di e zundramento riba Hulanda y su gobierno nos a tende den su version berde den e aƱanan nos tras. No mester lubida cu nos tin basta aƱa bao di supervision financiero, y scuchando cierto criticonan lo ta mihor pa confronta nan totalmente, haciendo uso hasta di foronan internacional pa keha e madre patria pa su comportamento āneo-colonialā. Cada ken cu ta sinti su mes yama pa cana e caminda ey, tin naturalmente pleno derecho, pero no necesariamente lo haya e resultado cu ta desea. Y esey pa un motibo bastante obvio: no tur cos cu ta sucede den e trato entre gobierno insular y gobierno Hulandes ta muestra di mala voluntad di parti di e ultimo aki, mucho menos tin algo di haci cu āneo-colonialismoā. Ta parce cu nos no por trece suficientemente dilanti cu e situacion precario cu nos ta aden ta resultado di e practica politico cu nos mes a permiti durante decadas y cu a crea un monster riba nos, cu awor ya nos no por contene sin ayudo externo. Lo ta un eror pa kere cu e necesidadnan cu nos tin ta placa, cu no tāey actualmente. Si esey tabata asina, nos lo simplemente fia placa awor, y paga back despues… Pero e storia no ta asina simple, sigur no den e mundo cu ta rondona nos. Esun cu ta dispuesto di fia bo, ta busca pa sa ta con bon pagador lo bo ta durante e periodo di paga back. Y ta ey ta bin dilanti e cantidad di asunto cu e Hulandesnan a trece dilanti, pa nos por paga back. Esey ta nan interes directo tambe, pero cu a lo largo lo conveni nos mes tambe, teniendo un base mas solido pa sigui nos rumbo. Y ora nan ta trece e cosnan alo dilanti, esey no tin nada di āmalvadoā cune, ta deseo, o hasta exigencia normal den nos situacion. E ta bira āmalvadoā den vista di esnan cu ta kere cu nan (Hulanda) no tin nada ta exigi, y ta interpreta tur suceso cu e bril di āneo-colonialā, y cu nan ta haci tur esaki pa oprimi nos, atrobe, ainda…
Esaki ta brinda e ora un salida facil tambe, pasobra nos no mester discuti loke nan ta propone pa reforma pa crea un base mihor pa nos desaroyo socio-economico. Esaki ta e motibo pakico nos ta tende asina poco discusion tocante e temanan pisa cu ta bin den nos direccion di tur manera? Eleccion a bin te bay, unda cu salvo algun excepcion, mayoria di partido no kier a discuti ningun tema mas den detaye. Y awor cu tin gobierno, tin e tardanza atrobe pa yega na plan gubernamental pa e periodo crucial aki. E punto clave aki ta: mientras Hulanda ta papia cla, nos gobierno no ta parce dispuesto di enfrenta e situacion y bisa nos āde una vez por todasā kico ta tumando lugar. Si no ta pa Hulanda, kico nos ta haya sa realmente? Un bon ehemplo di esaki ta e ley pa limita salario y beneficio pa persona den posicion halto (LNT). Awor cu Hulanda a toca e asunto, den sentido cu Aruba no ta move liher bastante cu e ley aki, segun acuerdo cu nos gobierno, nos ta haya di tende cu tin un ley den preparacion. Y ta gaba de paso cu e ley ta hopi parecido na esun Hulandes, pues no tin tanto āclabo pa resolveā. Masha bunita, y danki na e Secretario di Estado pa āhabri pasoā pa nos, aunke lo mester warda te ora e ley yega parlamento pa nos conoce su contenido mas den detaye. Nos ta comprende caba cu ta sigui trata nos manera un seccion di CIA, unda ta haya detaye āon a need to know basisā. Si no ta considera e tema di nos interes, no ta bisa nada. Pa nos suerte nos ta ciudadano Hulandes y si gobierno local ta dejado cu su informacion, no riba e tema particular aki so, sino tur e avalancha di cos cu mester sucede den e proximo aƱanan y cu ta toca nos tur, āque sea asiā. Pero e ora no mester critica prensa despues pa a āmalinterpretaā loke gobierno kier bisa. Prensa tāey pa duna informacion, tambe ora un banda no ta haya esey necesario.


text:
Ayudante di Gobernador
E Ayudante di Gobernador di Aruba ta den servicio di Ministerio di Defensa. E ministerio ta pone e Ayudante na disposicion di Gobernador di Aruba.
E Ayudante ta maneha e agenda di Gobernador, ta prepara e bishitanan local y den exterior y ta acompaña Gobernador den esey. Tambe e Ayudante ta organisa recepcion y ceremonia teni na nomber di Gobernador. E ta supervisa implementacion corecto di e protocol.
E actual Ayudante di Gobernador ta Kapitein der Mariniers, Frank Plomp.
Por comunica cu Ayudante di Gobernador di Aruba via telefon (+297 583 4445) of via e-mail (adjudant@kabga.aw).


text:
E final di Playoff futbol Division Damas entre Britannia y RCA a resulta di tabata un partido dramatico cu yen di emocion, mane a spera di e dos ekiponan aki, despues cu nan a hunga dos wega caba den e Playoff final aki, unda nan a keda iguala den tur dos di e weganan cu anotacion di 0-0 y 3-3 respectivamente, p’asina forsa un di tres partido pa dicidi di “una bes” ken ta keda como campeon di Aruba.
Den e campeonato regular ta e dos ekiponan aki a caba como number 1 y 2 riba e tabla di posicion. Den e prome rond di Playoffs, den e cuadrangular cu tabata inclui ademas di nan dos, La Fama y River Plate tambe, ta e dos ekipona aki a caba como prome y di dos riba tabla atrobe. Ta p’esey nan dos ta den final, e dos miho ekiponan di Aruba e campeonato aki. Den e partido previo, e drama na “Frans Figaroa” Diadomingo pasa, unda Britannia mester a bataya for di un deficit di 0-3 den e prome tempo pa empata e wega 3-3 den e ultimo secondenan di e partido, drama asina cu nos a wak den “Champions League” e anja aki, awo nos a wak e na Aruba tambe!
E partido den su inicio a mustra un RCA den atake tempran, un Britannia bastante conservativo, tratando di defende bon, manteniendo nan disciplina, toch un wega di banda pa banda for di pitaso inicial dilanti un publico grandi cu a bin apoya e heroenan femenino di futbol na stadion CDGT.
E prome gol di e partido a bin tempran den wega den pia di Valeska Felix na minuut 10 pa RCA, un bunita gol cu a bin di un tiro di distancia, Felix cu a haya e bala coriendo casi riba e hala robes, for di un pase for di banda drechi net na e ultimo linea 16 di Britannia, RCA 1 Britannia 0.
Britannia a responde di biaha, nan a keda disciplina y di biaha a tuma iniciativa den atake y tras di e pase di Lissandra Fradl cu tabatin un tremendo partido, Aaliyah Simon den un “fast break” kibrando e off-side trap,ta haya e bala y ta empata e partido na minuut 26, RCA 1 Britannia 1.
Despues di halftime, Britannia a cuminsa press halto, causando hopi problema pa RCA, cu no tabatin salida for di nan teritorio y asina tambe logra bai ariba na minuut 72, den un otro counter efectivo, despues di un gol di Jorraine Maduro nan capitan, RCA 1 Britannia 2.
Den tempo extra di wega, Tarianna Doornkamp di Britannia, cu a cuminsa e wega aki riba banki, ta hasi e wega 3-1 pa e Lady Pumas nan, RCA 1 Britannia 3.
Net un minuut despues di e di tres gol di Britannia, faltando un minuut pa wega caba, RCA batayando ainda, den tempo extra, mustrando e actitud “never give up”, ta haya un gol di cabes di nan capitan Milvienne Henriquez, un hungado cu a core henter anochi, henter cancha, den un momento hopi dramatico mes, cu un minuut mas ainda un milager por a sosode, asina tabata e espirito di e gran Playoff final aki, RCA 2 Britannia 3.
Pero mane den bida mes, tur cos bon lo tin cu yega na un fin, inevitablemente, apesar cu den e caso aki, nos tur den futbol, no tabata kier pa e evenemento hopi bunita aki yega na su fin, e holoshi no por a yuda RCA awenochi, referee Eugene Faro a haye ta fluit pa final di e drama aki, e partido a termina 3-2 na fabor di Britannia, y asina e Lady Pumanan, awo un ‘dinastia’ den futbol femenino riba e baranca aki, ta e flamante campeon di Aruba, Division Damas pa e campeonato 2018-2019. Campeon atrobe, campeon pa di cinco anja consecutivo!
Nos lo corda pa semper e heroenan aki; Mylene Croes, Michela Werleman, Lissandra Fradl, Anouk Bluemink, Joraine Maduro entre otronan pa Britannia, ta hopi tin pa menciona, ne otro banda hungadonan mane Christy Ann Brete, Marjolein Ruitenbeek, Josrine Saladin y hopi otro nan mas, danki na nan tur pa a brinda nos algo asina sensacional.
Pabien na Britannia y pabien na RCA tambe, e damasnan a gana, nos tur a gana, deportivismo a gana, futbol a gana awenochi, sin duda.


text: KRALENDIJK – Algu straño i inkomprendibel a tuma lugá kantu di laman na final di Malekon nèt na kurá di Divi Flamingo Beach Hotel. Un sitio parti sùit di Chachacha Beach ku tabata tera, awor tin piedra i baranka. Brenda Hooi, un suidadano ku ta biba ya pa mas ku 60 aña na e sitio a ekspresá e motibu di su mal kontentu ku loke a sosodé. “Hopi aktividat ta tuma lugá bou di e palu na e sitio i hendenan di edat avansá tambe ta hasi uso na e lugá bou di e palunan. Loke a sosodé awor, a destruí e área kaminda hendenan ta sinta i gosa di nos dushi laman. Hende ta bin den ròl stul i otronan ta organisá BBQ, ku un palabra un lugá kaminda hopi hende ta usa pa distraishon. Diripiente mi a lanta un dia i a topa kantidat di piedra i baranka bashá kaminda e hendenan ta sinta bou di e palu. Ta un área ku hendenan di SELIBON N.V. ta mantené ku regularidat pa e ta limpi. Loke ta sosodé, e palu di Nim ta basha hopi foyo i sea SELIBON òf nos mes ta limpia e área. Awor ku a pone e piedranan, no por mantené e lugá mas, loke ta bai bira un desaster. A pone e piedranan den un forma kon ku ta manera ta bisa. Mi tin 68 aña bibá den e kas pegá ku e Malekon, nunka ántes mi a mira algu manera esaki ku ta daña e forma ku por krea ambiente riba Malekon. Ta di lamentá loke a opta pa hasi, asina krea un lugá ku tabata bunita den un frakaso. Hende lo usa e piedranan pa tira otro kuné tambe durante ku nan tin problema i tur e konsekuensianan,” Brenda Hooi a bisa.


text:
Dia 25 di ougùstùs e organisashon di konosementu i ret DutchCulture ta organisá un tayer grátis tokante Creative Europe, e programa di Union Oropeo pa sektor kultural, kreativo i oudiovisual. Kreadornan i institutonan kultural na Boneiru ku ta interesá den kolaborashon kultural internashonal ta haña informashon tokante kon DutchCulture por ofresé sosten. E tayer ta tuma lugá na Captain Don’s Habitat for di 19:00 or te 21:00 or.
Ta bai trata diferente pregunta, manera: kiko ta e programa di Creative Europe i pa ken esaki ta? Kua ta e areglonan di supsidio oropeo ku ta optenibel? Kiko ta DutchCulture i kon e organisashon akí por yuda mi pa hasi mi ret internashonal mas grandi? Gezaghèber interino Nolly Oleana i diputado Nina den Heyer tambe lo hasi akto di presensia. Na final lo tin un momentu informal di trabou di ret (networking).
Programa di sosten di 7 aña
Creative Europe ta e programa di sosten di 7 aña di Komishon Oropeo pa sektor kultural i oudiovisual. E ta konsistí di dos sup-programa: Kultura i Medionan di Komunikashon. Banda di esei tin un areglo disponibel pa proyektonan ‘cross’-sektoral, esta proyektonan ku ta konektá sektornan ku otro i mustra e forsa di kada sektor, i kon e forsa di un sektor por ta forsa di un otro sektor tambe. Creative Europe Desk NL ta e punto di konseho i informashon pa Creative Europe den Reino Hulandes i ta duna konseho na e sektor kultural, kreativo i oudiovisual tokante tantu e posibilidatnan ku e programa ta ofresé pa drenta den kolaborashon oropeo, komo tokante skirbimentu di un petishon.
Creative Europe Desk NL ta forma parti di DutchCulture, e organisashon di konosementu i ret pa Reino Hulandes riba tereno di kolaborashon kultural internashonal. E organisashon ta duna sosten na e sektor kultural i kreativo, gobièrnunan i ofisinanan diplomátiko pa loke ta trata realisashon di nan ambishonnan internashonal. E organisashon ta hasi esaki pa medio di duna informashon, konseho i treinen. Banda di esaki DutchCulture ta konektá profeshonalnan kreativo, organisashonnan, gobièrnunan i retnan ku otro den kuadro di kolaborashon internashonal.
Ta organisá e tayer den koperashon ku Rijksdienst Caribisch Nederland i e Internationale Desk Bonaire. Pa mas informashon por tuma kontakto ku Jelle Burggraaff, hefe di Mobiliteit & Advies/Creative Europe Desk NL, via j.burggraaff@dutchculture.nl i e konsehero di Creative Europe Desk NL Albert Meijer, via a.meijer@creativeeuropedesk.nl


text:
Oranjestad, 18 di februari - Manera ta conoci AZV y Dr. Horacio Oduber for luna di juli 2021 a cuminsa manda pashentnan cu COVID y cu tawata den estado critico pa Colombia. Na Colombia den intensive care tawata sigui trata e pashentnan aki, mientras cu na Aruba tawata maneha e cantidad di pashentnan den intensive care pa evita di yega e capasidad maximo pero pa keda cu algun cama habri pa emergencia. E cantidad di fayecidonan na Colombia desde juli 2021 no a wordo integra den e tabel na Aruba debi na Ley di privacidad di pashent, sinembargo e cifrasnan aki ta esencial pa data di Aruba.
Pa medio di deliberacion cu AZV riba importancia di e data aki dialuna DVG lo bay por completa e cifras completo di e cantidad di fayecidonan na Aruba y Colombia. Esaki ta e motibo pakico dialuna e cifras di fayecidonan riba e tabel di update lo subi cu un cantidad substancial, pero ta trata aki di personanan cu lamentablemente a fayece algun siman of lunas atras caba.
DVG y Crisis Team ta manda palabra di conodolencia y forsa na tur e famianan di esnan cu a perde e lucha contra COVID y apesar di tur esfuerso haci a fayece na Colombia.


text:
NOS HISTORIA. 2019-06-29. Awe mi kier comparti cu algo cu mi no sa tende di dje. Dia 12 di november 1955, 10,000 mata chikito di anasa a wordo planta den cunuco di Sr. Simon Antonio Croes na Mahuma.
Riba un di e potretnan nos por aprecia un grupo di hende cu a bin wak e plantamento hunto cu personahenan importante y responsabel pa e esfuerso. Nan tabata: Deputado Ernesto Petrona, Porfirio Croes, (e dos personanan cu a planta e prome dos matanan na e ocasion aki.) tambe Oscar Henriquez.
Segun mi ta compronde cu e persona na blanco cu sombre ta Pedro Bislip. Tambe nos por mira E. R. Calcano, Consul General di Venezuela cu a percura pa trece 10,000 mata for di su pais.
Riba e otro potret nos por aprecia Sr. Croes, doño di e cunuco, ta inspeccionando e prome dos matanan planta. Mi ta compronde cu e no tabata exitoso.


text:
Recientemente, den rueda di prensa semanal di Partido MEP, Lider di MEP a splica e vision di MEP pa cuido medico. Constantemente nos ta tende di casonan di cuido di salud cu ta hopi malo. Famianan cu ta pasa caminda di cruz pa haya diagnostico pa despues nan haya tratamento necesario. Recientemente, nos a tende di e caso di un mucha chikito kende cu despues cu e mayornan a cana un caminda di cruz, a bin resulta cu e mucha tin un malesa serio. Esaki ta un caso cu a kibra curazon di e pueblo. Sra Wever-Croes ta bisa:
“Pa e motibo aki, mi no ta cansa di ripiti. Na Aruba, nos cuido di salud ta hopi malo. Nos mester haci algo na esaki. Nos ta mira cuatro aña di Minister Visser cu unicamente tawata kier a “show off” pa saca potret.
Despues nos tin cuatro aña di Minister Schwengle cu unicamente ta pleita cu tur hende y kita profesionalnan pa asina pone su propio hendenan protegiendo asina e mercado pe mes y pa su grupito. Minister Schwengle no kier pa dokternan cu a studia den region bin studia na Aruba pasobra e mester protehe su puesto pa e tin trabou despues cu e baha como minister. Pa e motibo aki e no kier concurencia. Esaki ta decisionnan incorecto di e minister pa cu salubridad publico”.
Lider di MEP ta enfatisa cu Aruba no por sigui asina y cu nos mester haya bek e cuido di salud cu e pueblo merece.
“Partido MEP tin e compromiso aki cu e pueblo. Nos vision pa drecha cuido medico lo wordo realisa una bes nos drenta gobierno.
Prevencion.
Lo introduci chekeo medico obligatorio anualmente pa asina detecta malesanan na tempo. Ora cu malesanan, manera cancer, wordo detecta tempran, e tratamento lo bay mas facil y e costo di cuido medico lo baha tambe. Stichting BOB ta un bon ehempel di prevencion. Tin otro ‘screening’ nan cu tin posibilidad pa detecta mayoria di cancer cu nos ta haya hopi den nos comunidad. Nos no mester laga cancer toca na nos porta pa e ora cuminsa actua. Prevencion ta miho cu lamenta.
Brigada di Salud.
Pa mehora e calidad di cuido medico na Aruba, nos lo corta e tempo di espera pa asina cada pashent wordo atendi mas lihe posibel. Hopi ta puntra con MEP lo haci esaki. Pa cuminsa y si tin mester, lo trece un grupo di specialistanan y expertonan di exterior pa e tempo necesario pa yuda nos dokternan y despues cu e situacion wordo sanea, e grupo aki ta bay back y nos mesun dokternan ta sigui y mantene e tempo di espera cortico. Esaki ta loke mi kiermeen cu Brigada di Salud.
Corta tempo di espera.
No ta algo normal pa un pais desaroya manera Aruba warda te cu 7 luna of mas pa haci un operacion. Nos lo percura pa amplia e orario di operacion, inverti den nos enfermeronan, inverti den EPI cu tin salubridad y cuido den su curriculum. Asina nos por haya mas enfermeronan pa haci e trabou.
Di mes un manera, lo amplia e orarionan di haci test na Hospital pa asina nos por trece e cuido mas cerca di e pashent.
Ademas, MEP lo percura tambe pa bin cu centro medico den e arianan central di nos pais, cu ta Santa Cruz y Paradera. Imsan mester bira un hospital. Y asina nos por cuminsa duna e cuido di salud digno cu Aruba merece.
Esaki ta e compromiso di MEP pa e pueblo di Aruba. 22 di September, pone bo confiansa den mi persona y den Partido. Hunto nos lo logra e cambio cu e pueblo di Aruba ta pidi pe”.


text:
Police
Home Police
Informacion ta indica cu aparentemente ambos persona lo tawata bou influencia di un sorto...
Sero Blanco - Manera nos a trece den otro noticia merdia, na Sero Blanco ambulance a pidi asistencia di polis pa dos homber agresivo....
Dos supuesto dj di un club nocturno hopi conoci, a bira hopi malo, aparentemente...
Sero Blanco - Diadomingo pa mas o menos 12'or y 45 di merdia, polis ta wordo pidi pa asisti personal di ambulance na un...
Dama tras di stuur di un Nissan Tiida ta dal contra un trekker staciona...
Dakota, Mispelstraat: Diadomingo pa mas o menos 6 or di mainta, un patruya di Oranjestad ta wordo manda den Mispelstraat pa un accident cu...
Chauffeur bou influencia ta cay cu su auto den e rooi na Sabana Liber
Sabana Liber: Diadomingo algo pasa di 5'or polis ta wordo pidi na Sabana Liber pa motibo cu tin un auto preto benta den e...
Video di susesonan cu a capta atencion ariba diasabra
http://https://youtu.be/XU0Hnc6wPgc
Tres hoben ta keda deteni como sospechoso di a hinka un otro hoben di...
Oranjestad, Renaissance marketplace: Diasabra algo pa mas o menos 9'or y 45 di anochi presencia di polis ta wordo rekeri na e timekeeper di...
Homber kier dal polis cu biga y polis ta tir’e den su barica banda...
Macuarima: Diasabra atardi algo pasa di 3'or patruya di polis ta bay pa un asistencia na un adres na Macuarima. Na dado momento e situacion...
Antisocialnan ta kibra rolluik y porta di glas na Dianleri
J.E. Irausquin boulevard: Diabierna den oranan di marduga polis ta haya informacion cu lo tin ladron den e tienda di paña Dianleri. Mesora patruya a...
Dama a sinti su curpa malo, ela bay sosega y ta fayece
Kamay - Diahuebs anochi ambulance a bay un adres na Kamay, caminda cu un persona lo a bira malo. Na e cas nan a...
Chauffeur ta hit and run y despues di un persecusion e ta keda deteni
Oranjestad, Seri Teishi: Den oranan di merdia polis ta persigui un auto y ta logra par'e na altura di Drive Inn y asina ta...


text:
KRALENDIJK – Djamars atardi tabatin apertura ofisial di ‘Buitenschoolse opvang’ (BSO) De Oceaan. Ta trata di un sitio kaminda muchanan entre 4 pa 12 aña por bishitá despues di skol. Timoteo Silberie kende ta presidente di Fundashon Akohida Profeshonal pa Mucha, a splika e atardi tokante loke un mayor por spera di “BSO De Oceaan”.
“Último 5 aña tras di lomba, e mucha entre 0 pa 4 aña tabata keda na skol. Awor tin un sitio pafó di skol pa e mucha por bishita. Tur mucha entre 4 pa 12 aña por inskribí pa nan forma parti di esaki. No ta importá religion òf nashonalidat. No ta husga niun mucha. E mester ta simplemente inskribí na Boneiru. Loke tin pa ofresé ta diferente forma pa e mucha distraí i tin aktividat ku ta tuma lugá na otro sitio, den kolaborashon ku BSO, ku e mucha por bai. Entre otro práktika di futbòl òf landamentu i mas. Pa loke ta trata e parti paden di e edifisio, na entrada tin tur informashon kiko por spera na BSO. Mas paden tin diferente kompartimentu, kada un ku algu diferente pa e mucha praktiká. Entre otro sala pa presentashon i duna show, área pa pintamentu, kaminda pa wak televishon i mas. Mayor por pasa serka su yu parti mèrdia, i huntu nan por sinta kome kombersá i despues e mama ta sigui pa trabou. BSO por perkurá pa e mucha sali for di skol i yega na e sitio, sinembargo ta mas apropiá pa e mayor mes perkurá pa e yu ta na BSO. 66 mucha por inskribí pa bishita BSO. Pa mas informashon por pasa na Kaya Boulevard Gob.N. Debrot #64. Kombinashon di potrèt ta ilustrá e lugá i momentu ku a kòrta sinta i anunsiá BSO habrí.


text:
amanda maduro
-
News
Jordy Presidente nobo Comision Atleta
Jordy Groters a bira e presidente nobo di e Comision di Atleta di Comite Olimpico Arubano. E ex-seleccionado di Aruba…Read More »
-
News
Presupuesto 2019 aproba
Federacionnan miembro a aproba e Plan di maneho y Presupuesto 2019 di Comite Olimpico Arubano Dialuna anochi Comite Olimpico Arubano…Read More »
-
News
Make your vote count! Amanda Maduro
Eleccion di Comision di Atleta di Comite. 7 candidato a postula nan mes pa e eleccion aki y COA tin…Read More »


text:
Buki BaluArte – Bernadina Growell “Mama di Cultura di Aruba”
Buki BaluArte – Bernadina Growell “Mama di Cultura di Aruba”
ORANJESTAD – Den e siguiente articulo di BaluArte nos ta comparti nos “Mama di Cultura”. No ta tur pais tin e honor di tin un ‘Mama di Cultura’. Aki na Aruba nos pais si tabata bendiciona cu un ‘Mama di Folklore y Cultura’, señora Bernadina Growell (d.f.m.) cual awe den nos articulo di BaluArte nos ta comparti parti di. E historia di un dama Arubano cu a gana respet como actriz, cantante, compositor, maestra di musica y conocedo di nos cultura. Ademas e tabata un bon coki y gusta traha cos dushi crioyo. Bernadina Growell-Kock a nace dia 27 di februari 1939 y ta yiu di Fransisco y Bonaventura Kock- Geerman. E famia tabatin 7 yiu, 4 mucha muhe y 3 mucha homber.
Bernadina su bida artistico a cuminsa ora cu e tabatin 12 aña, actuando y cantando na scol. For di chikito caba e tabata canta den coro di misa. Su prome salida publico como artista a sosode tempo cu e tabatin 17 aña, hunto cu su ruman Mariana Kock. Nan a canta cu ‘Trio Brasil’. Despues, hunto cu Lucrecia Stamper, nan a forma Trio Las Campiranas. Ademas cu el a forma parti di un trio femenino, Bernadina a acompaña varios grupo y cantante di Corsou y Boneiro. E famoso cantante y compositor, Rudy Plaate, a graba su prome cancion ‘Mala Suerte’. Ainda e cancionnan di Bernadina ta resona na Aruba y Antia Hulandes.
Su afinidad artistico a keda reforsa na momento cu el a conoce su casa, Cecil Growell (d.f.m.). Dia 30 di october 1965 Bernadina a drenta enlace matrimonial cu un di e grandinan di e banda legendario di Aruba, esta Sensacion del Caribe. Cecil tambe tabata conoci tanto na Aruba como na e otro paisnan manera Venezuela, Santo Domingo, Colombia, Boneiro y Corsou. Bernadina tabatin un papel importante den e exito di Cecil y e grupo pa medio di su gran talento pa compone cantica, cu a haciele un di e compositornan fiho di Sensacion del Caribe.
E mesun aña cu el a casa, Bernadina a bira director di e grupo di aguinaldo di mucha ‘Estrella di Oro’. Ademas cu el a dirigi e gaita, Bernadina tabata toca cuarta tambe. E grupo a keda hunto te 1967. Despues Bernadina a uni na un otro gaita, ‘Amistad’, cu despues a bira Grupo Folklore. Nan tabata duna show na diferente hotel aki na Aruba. Na 1989 Bernadina a forma parti di Grupo Catachi y for di 1993 te 2009 el a forma parti di e grupo di tambu ‘Sodo y Cuero’.
Na misa Bernadina a dirigi su mesun koor. Pero e bida artistico publico tabata atra’e mas. Canta y presenta tabata simplemente parti di su bida. Como cantante el a sigui presenta cu diferente grupo musical na Aruba, incluso cu mariachi. Tambe el a presenta cu conhunto cu tabata participa na diferente festival, manera Festival di Tumba y Festival di Calypso. Bernadina a conkista e titulo di ‘Cantante Popular’ na varios ocasion. Y e banda Sensacion del Caribe di su casa semper a acompañ’e den Festival di Tumba y di Calypso. Bernadina lo no tabata Bernadina, si e mes lo no a uni su mes na un organisacion carnavalesco. Nuebe aña el a forma parti di e Comite di Carnaval di Brazil. Su contribucion na musica carnavalesco a keda corona ora a dedica Festival di Tumba 1984 na su persona.
Aruba no a keda sin ripara e contribucion constante di Bernadina Growell na e rikesa cultural di nos pais. Pa e motibo aki a dedica diferente homenahe y festival na su persona. Bernadina Growell entre otro a keda homenahea cu e Premio Compositor Mas Destaca di revista ‘Amistad’, cantante popular Premio Galeria Moderna, artista den International Artist Event 2004 y Premio Oro Aruba. Pa Bernadina Growell mes tin tres momento den su bida cu mas tabata yen’e cu alegria. E prome tabata su condecoracion dia 15 di april 1997 como Ridder der zesde Graad, lid in de Orde van Oranje Nassau. E di dos ta dia cu el a ricibi su transplante di riñon pa cua e tabata sumamente agradecido na Dios. Esaki a tuma luga net dia 18 di maart 2000. E otro reconocimento tabata dia 10 di maart 2001 cu minister Lily Beke-Martinez a reconoc’e como ‘Mama di Folklore y Cultura di Aruba’.
Bernadina tabata un persona hopi apasiona cu su talentonan. Tanten cu su salud tabata permitie e tabata participa tambe na hopi evento cultural. Bernadina tabata considera esaki como un bendicion. Semper su pensamento tabata: “Bo mester ta agradecido cu e don cu bo tin y percura pa semper bo ta cla pa yuda otro y pa sea un ehempel positivo pa otro.” Bernadina tabata hopi orguyoso cu e titulo di ‘Mama di Folklore y Cultura’. Y semper el a dedica su bida representando nos cultura cu placer y dedicacion te dia cu el a fayece dia 22 di januari 2009.
Den e buki BaluArte por lesa mas di nos baluartenan cultural di nos pais. Tur esnan interesa den e buki BaluArte por tuma contacto cu oficina di UNOCA na telefoon 5820108 of 5835681 durante orarionan di oficina di oficina entre 8’or di mainta y 4’or di atardi of por manda un email na unoca@setarnet.aw pa tur informacion. Ademas e buki ta obtenibel na Plaza Bookshop, Van Dorp y De Wit Stores na San Nicolaas y Oranjestad. E prijs di e buki ta 55 florin.


text:
Bo tin algun pregunta? Klek riba e siguiente link.Tuma kontakto >
Publiká riba 21 January 2019
Willemstad – Minister di Finansa señor Kenneth Gijsbertha ta sigui ku akshon konkreto ku tin komo meta garantisá ku presupuestonan di pais den futuro lo ta balansá. Un presupuesto balansá ta nifiká ku gobièrnu ta risibí tur su entrada di impuesto manera presupuestá i gobièrnu su maneho di hasi gastu ta efektivo i bou di kòntròl. Pa por yega na e situashon aki, gobièrnu na promé luga mester definí kual ta prosesonan ku mester di revisá òf adaptá i ki kambio mester introdusí pa por logra e meta stipulá. Minister di Finansa a instituí dos komishon, kada un ku tarea spesifíko, den e kuadro aki.
Den promé siman di yanüari a instalá komishon ku ta enkargá ku e tarea pa pasa den presupuestonan di 2019, 2020, 2021 i 2022 pa garantisá ku nan ta ekilibrá i eventual ku surplus. Pa esaki e komishon lo analisá proseso finansiero di tur ministerio. Loke e komishon lo wak serka tur ministerio, ta nan proseso di traha presupuesto, kon e ministerio ta saka sèn i su proseso pa responsabilisá esaki. Na final e komishon lo presentá entre otro rekomendashon pa tur ministerio riba nan proseso finansiero. E meta final ta ku den futuro gobièrnu su presupuestonan lo ta real i balansá.
Tin indikashon ku presupuesto di 2018 tambe tin un défisit i esaki debi na prinsipalmente entrada di impuesto ku no ta drenta kaha di gobiernu. Gobièrnu ta den deliberashon ku Commissie financieel toezicht (Cft) i Rijks Minister Raad (RMR) pa yega na e mihó forma pa kubri e défisit di 2017 i 2018. Ku e ehersisio aki gobièrnu ke garantisá for di awor kual ta e espasio finansiero disponibel den presupuestonan di añanan benidero pa kubri e défisit di 2017 i 2018. E fenómeno di no paga impuesto i inkumplimentu ku nos leinan finansiero no por kontinuá ya ku esaki ta stroba implementashon di programa di gobièrnu na bienestar di nos pueblo.
E otro komishon su enkargo ta revishon di nos struktura di impuesto. Un di e rekomendashonnan di Cft ta pa Kòrsou tin un struktura di impuesto kual ta fasilitá habitante i negoshi pa paga impuesto ku ménos gastu atministrativo. Esaki pa garantisá ku entrada di impuesto ta drenta kaha di gobiernu na tempu.
Banda di e akshon aki Minister di Finansa a stipulá un maneho nobo di kobransa di impuesto i primanan sosial ku próksimamente Ontvanger lo ehekutá. E maneho aki ta pa evitá mas akumulashon di debe di impuesto i tambe mas transparensia den ehekushon di kobransa.
Gobièrnu a palabrá ku Cft ku pa mart di e aña aki e lo risibí resultado di ehersio aki i e plan di implementashon basá riba e rekomendashon.


text:
Iniciativa di Prome Minister Mike Eman a produci mas di 100 graduado caba
ORANJESTAD – Dialuna mainta seis hoben di Grupo 10 di Formacion Social a ricibi nan certificado for di man di Prome Minister Mike Eman, e persona cu a bini cu e iniciativa aki, un bunita programa cu ta yuda hobennan na momento cu nan ta un poco perdi den bida y no sa e rumbo pa tuma.
Formacion Social a cuminsa cu apoyo di Hulanda y awor e ta wordo carga door di Gobierno di Aruba cu apoyo logistico di Marinierskazerne. Pa awor mas cu 100 hoben a finalisa e programa cu a yuda nan tuma e decision si nan ta sigui bay scol, of ta dicidi di drenta e proceso laboral. Un di e hobennan di Grupo 10 ya caba a haya trabou mientras cu algun otro ta e busca y e otronan a dicidi di sigui capacita nan mes mas ainda.
E hobennan cu ayera a finalisa cu exito e programa tabata Hector Manuel Carty; Randy Robert de Cuba; Ramsey Geerman; Joshua Heyer; Steven Maduro y Jorman Muñoz. Prome cu nan a ricibi e certificado, nan a scucha palabranan hopi alentador di Pastor Teo Orman, kende ta traha cu Formacion Social desde e segundo grupo cu guia spiritual. E discurso tabata uno tabata yena di motivacion y a duna nan e conseho pa nunca den e bida aki laga nada depende di suerte of mala suerte. “Hopi hende ta kere cu bida ta trata di suerte of mala suerte. Awe bo no ta aki pa suerte, abo t’aki pasobra bo a cumpli un aña cu e compromiso cu bo a tuma y di e mesun manera mester sali bay pafo. Bo no por biba depende di suerte, tur loke cu bo a siña ta pa bo practica den un mundo cu tin necesidad di hendenan prepara cu no por depende di suerte of mala suerte,” Orman a bisa e hobennan.
Commandant Timon van Dishoeck a bisa e hobennan pa semper den nan bida corda riba e tres lemanan cu por lesa tur caminda den Marinierskazerne: Forsa, Union y Dedicacion. Tur e tres balornan aki “boso hobennan tabatin mester pa pasa e prome fase di e formacion. “Combina esaki cu e orguyo cu Arubianonan semper ta sinti pa boso bay dilanti. Nos ta contento cu nos di Marinierskazerne por a duna nos contribucion na formacion di e hobennan aki.”
Ramsey Geerman, den nomber di su compañeronan, a gradici tur cu a guia nan durante e aña di Formacion y Prome Minister Mike Eman cu a bini cu e programa pa “yuda nos cu ta wordo yama cabes duro”. El a bisa cu nan no ta esnan cu e miho imagen na Aruba, pasobra ta wordo yama mucha di caya door di nan tatuahe y piercing. “Nos ta futuro di Aruba, y nos kier a mustra cu nos por, maske cu nos tin tatuahe of piercing. NO ta e imagen so ta haci kendenan nos ta, pero di nos curason tambe cu ta bati den nos pecho y mente, cu ta pone nan yama nos cabes duro pero cu a yuda cu nos a caba e programa. Mi ta hopi gradicido na e docentenan, kader y Prome Minister. Nos ta bay demostra nos sociedad kico tur nos por.”


text:
Tur dia mal noticia ta resona. Parce cu intencion di Dios ta pa deshasi di e scuridad cu ta domina nos bida. Nos cuerpo policial no ta pasando den su miho tempo. Esaki sigur ta hasi hopi dolor den nos comunidad paso polis mester ta un ehempel den nos sociedad. Polis t’ey pa mantene orden publico y mester por tin confiansa di nos pueblo. Despues cu nos tabata tin noticia desagradabel di nos hermana isla Curacao a toca Aruba.
Despues di Status Aparte ora cu hopi hende a bandona nos isla paso no tabata mira futuro, 186 polis cu a kere den nos isla na aña 1986. Polisnan cu a sacrifica y entrega parti di nan salario, prima di vacacion y solidariteitsbelasting 8.2% a sigui lucha y a carge e cuerpo den momentonan dificil. Nos tin sigur cu hopi awe tin un dolor den nan curason pa locual cu ta pasando den nos cuerpo.
Gobierno tras di gobierno no a sa di valora nos cuerpo policial. Ora nan sinti nan menasa mesora nan ta acudi na nos cuerpo, pero no tin oido pa e necesidadnan basico di polis. A basha entre otro e warda di polis Oranjestad abao y te dia di awe no tin edificio cu ta cumpli pa ta un warda di polis. Gobiernonan no ta worry cu seguridad di nos pueblo y tampoco a worry cu salud di nos polisnan.
For di aña 2008, 2013, 2014, 2020, 2022 y 2023 gobierno no a worry pa bin cu opleiding pa polis. Riba dje nos cuerpo policial no tin kader paso nos cuerpo policial a neglisha e organisacion di polis. For di 2005 pa 2011 un grupo di polis a hiba gobierno huez paso nan a premira cu polisnan lo baha cu pensioen y lo bay tin vacatura, pero gobierno a opta pa bringa nan y awe nos ta mira con nos cuerpo policial ta demotiva. Esnan cu via banki di scol a bay NPA prome cu nan a termina nan estudio, a manda un carta pa no laga esnan cu no ta academico haya e stoel paso nan lo strobanan. Awe nos por mira esnan cu a termina nan studio academico no ta forma parti di e cuerpo mas. Berdad pa ta polis bo mester tin vocacion p’e.
Awe nos ta tende cu ta corta riba overtime paso gobierno no tin placa pa paga overtime. Tin placa pa fiesta, tin placa pa auto nobo pero no tin placa pa seguridad di nos pueblo. Polis cu a haya accidente durante trabao mester bende cuminda pa busca tratamento den exterior y riba dje ora e tabata malo a baha su salario. Otro cu a bira malo den ora di trabao ainda no por haya su promocion. Pakico mester maltrata esnan cu ta traha na bienestar di nos tur. Tin placa si pa paga pa un helicopter pa bula 34 ora pa luna y cu gobierno mester paga 2.4 miyon florin pa aña. No tin prioridad.
Nos tin un gobierno cu no ta interesa den seguridad di nos pueblo y no ta interesa den e seguridad di nos miembronan di nos cuerpo policial. E maltratonan aki ta causante cu awe nos mester biba cu un cuerpo policial demotiva. Husticia ta lanta un nacion pero inhusticia ta destrui un nacion. Lamentablemente nos tin un gobierno inhusto.
A yega tempo pa bin cambio pa nos isla y pa nos por construi nos Aruba dushi terra y nos destruye. E gobierno aki nunca a worry cu nos cuerpo policial p’esey nos ta unda nos ta awe. Nos di partido Curpa tin un compromiso cu nos cuerpo policial y un compromiso cu nos pueblo. Cu pueblo su confiansa y cu fe den Dios hunto nos lo reorganisa nos cuerpo policial pa hibe na un nivel pa bienestar di nos tur. Un gobierno sin Dios ta un gobierno sin husticia. Esaki ta tempo cu nos confiansa den Dios nos lo salba nos


text: ORANJESTAD – Siman pasa Minister Endy Croes conhuntamente cu Prome Minister Evelyn Wever – Croes y Minister Geoffrey Wever a reuni cu e Parlamentarionan di Eerste Kamer di Hulanda kendenan tabata di bishita na Aruba den cuadro di reunion anual. E Parlamentarionan a bishita diferente isla y Aruba pa haya un miho bista di kico ta sosodiendo. Durante e reunion a trata diferente topiconan manera entre otro e situacion financiero di Aruba, COHO y RAFT. Banda di e temanan aki a trata tambe combatimento di corupcion, importancia di integridad pa Gobierno. E tema di crisis di Venezuela y e impacto cu e crisis aki tin riba Aruba tambe a bin dilanti. particularmente e situacion di cantidad di personanan cu a pidi asilo, e cantidad di personanan cu ta na Aruba sin documentacion, e impacto cu esey tin riba nos infrastructura, nos enseñansa, cuido di salud, y e ayudo di Hulanda cu Aruba a ricibi. Minister Endy Croes a expresa e tabata un bon reunion y ta contento cu Parlamentarionan tabata asina receptivo pa scucha unda a intercambia diferente idea.


text:
Tabatin den e ultimo siman un situacion cu como minister di energia, Glenbert Croes, pa loke ta trata e situacion di WEB, cu a saca un comunicado di prensa unda cu lo aumenta e tarifa abruptamente.
Segun e minister, gobierno ta rechasa e decision tuma p’e compania estatal y como accionista di Utilities y na su turno, Utilities como accionista di WEB, mester a actua pa suspende e decision ey tuma y e anuncio haci.
Mester tene cuenta cu n’e momentonan aki ya caba cu costo bida, manera e ta bayendo, drenta un supermercado, por nota prijs halto, como tambe tin gasolin halto. Segun e minister, no por culpa gobierno di Aruba p’e prijs di gasolin.
Awa y coriente, cu t’e necesidadnan basico, ta compronde cu a pidi WEB y Elmar absorba durante 7 luna despues cu e hedging exitoso a caba fin di aña pasa, e impacto di aumento di prijs cu lo a subi, ya cu nan tabata discutiendo aumento di awa y coriente desde fin di aña pasa.
E minister a menciona cu aworaki, shete luna despues, WEB y Elmar ta den un situacion sumamente dificil cu nan no por keda absorbe. E pregunta ta cu si ta bay aumenta prijs di awa y coriente, con ta bay hacie. Den ki forma ta bay hacie p’e schouder di mas hancho carga mas y e schouder di mas smal, carga menos.
Den decada di 90, minister Glenbert Croes mes tabata encarga cu utilidad y a bin cu e structura di tarifa cu tin te awendia, unda cu ta bisa cu esun cu ta uza tiki coriente of tiki awa, no solamente ta paga menos, ya cu e ta uza menos, e ta un principio basa riba premia esun cu ta consciente. Pero tambe esun cu ta uza menos, ta paga un tarifa mas abao. Pero si ta desperdicia awa y/of coriente, no solamente ta paga mas, sino e tarifa ta bira progresivo.
Ta compronde cu aumento mester bin, pero ta bisa si cu e mester bin pero na un forma socialmente husto. Schouder hancho t’ey paga mas. Esun cu no tin pa wanta sla, mester tene cuenta cu su situacion.
Pa mayor cobertura lesa TREMPAN.


text: Diamars atardi a drenta informe di un caso di kiebro y ladronicia for di den un auto para den Vondellaan, mesora a dirigi patruya na e sitio. Na yegada di patruya na e sitio a bin constata cu aki entre 8or di ayera nochi pa awe 5or di atardi anti-socialnan lo mester a lobra bentana patras di un auto Hyundai Accent y a coba full aden sin logra haya nada di balor. Polis a tuma informashon di e incidente omo tambe Forensys a bini na e sitio pa tuma imagen di e incidente aki. Polis lo investiga si camera di seguridad den serkania lo por a capta e acto aki.


text:
Diamars mainta pa 11:11 central di polis ta wordo notifica di un accidente basta serio cu a tuma lugar na e t-kruising Yaraweg Savaneta.
Na yegada di patruya ta bin enconttra cu un Kia Rio nr A-8841 y un Nissan Cube nr A-71614.
Un paar di minuut despues Ambulance ta yega na e sitio y ta cuminsa trata e chauffeur di e Kia Rio cu tabata mustra critico. A cuminsa cu CPR pero lamentablemente no por a haci nada mas . Pa 11:40 dr Ramautar ta constata morto di Hubert Hendrik Maduro naci na Aruba di 61 ana.
Specialista di trafico, polis technico y slachtofferhulp a presenta na e sitio di e sucedido.
Cuerpo Policial ta manda palabra di condolencia na famia di e fayecido.
Di 5 morto den trafico pa e aña aki den un accidente na Savaneta
Diamars mainta pa 11:11 central di polis ta wordo notifica di un accidente basta serio cu a tuma lugar na e t-kruising Yaraweg Savaneta.


text:
Cristian Soto Garcia: 'ARUPARKING: Pa ken e beneficio real ta?'
Oranjestad - Un bon cuminsamento nifica un bon final. Cu un ley pa parkeo mester a wordo introduci, no tin duda. E vision aki no ta nobo y a start bou di iniciativa di Gabinete Oduber IV (hera mas prome cu esey) y e dia lo mester a yega pa e bira un realidad. Cu introducion di un ley pa parkeer, bo ta zorg pa un centro di ciudad miho organisa, mas representabel y un miho fluho di trafico cual na su turno nifica cu entre otro busnan lo por duna miho servicio. Pero! Despues di a sinta analisa e modelo cu a wordo uza pa implementa esaki y con e ley a ser ehecuta, mi ta yega na e pregunta: Na beneficio di ken Aruparking ta?
BURACO DEN LEY
Ley di parkeo tin algun articulo incompleto of onduidelijk. E prome ta articulo 1 inciso 2, cual ta duna autoridad pa e Ministernan concerni dicidi cua vehiculo no ta cay bou di e ley aki. Locual ta notabel, ta cu no ta mara e desicion aki na un Landsbesluit cu mester wordo publica den un Landscourant, pa asina henter Aruba por sa, cua vehiculo esakinan ta. Pa hibabo un tiki mas leu, por a asta laga esaki den man di e compania cu tin e vergunning y stipula con esaki mester wordo categorisa (ancra den ley). E articulo aki, mane cu e ta, ta permiti cu Ministernan por "fix" ken cu nan kier y e pio di tur cos ta, cu ta un grupo chikito so lo sa.
Un otro punto cu ta resalta, ta articulo 3 inciso 3 cual ta otorga e Ministernan concerni e autoridad pa pasa over tur loke ta regarda e construccion, mantencion, maneho y mantenemento di parkeermeters y infrastructura cu tin di haber cu e ley aki. Aki ta creando un espacio, por medio di e compania N.V. pa otorga trabounan na personanan of compania di un grupo selecta. Si esaki lo a keda den man di Land Aruba, almenos e probabilidad lo keda cu un destaho publico lo por a wordo haci y/of lo por a wak cuanto placa a bay pa haci esaki.
UZO DI COMPANIA N.V.
E uzo di un compania N.V. ta un di e tacticanan mas creativo cu por a wordo pensa y ta aki ta unda e porco su rabo ta crul. Un compania N.V. no ta mara legalmente na presenta su cifranan na Pueblo ni tampoco mester divulga informacionan cu lo por demostra cu ta benificiando un grupito selecta. Preguntanan cu ta bin na mente: Di ken ta huur e edificio y cuanto esaki ta costa pa luna? Cuanto placa ta bayendo na salario? Cuanto costa cada sticker y di cua compania ta buscando esaki? Di cua compania a cumpra e mueblenan, baisnan, takelwagen etc y cuanto esakinan a costa? Cua compania ta encarga cu e mercadeo y cuanto esaki ta costa? En fin, un caha completo di pregunta cu pueblo lo keda sin haya contesta riba nan pa motibo cu simplemente un compania N.V. no ta obliga di publica nada na Pueblo y tampoco a regla esaki den e ley di parkeo. Dus por conclui cu esaki ta un porta hancho hancho habri pa corupcion, sea directo of indirecto.
Un solucion practico lo por tabata, di a ancra e consessie (vergunning) cu ta wordo stipula den articulo 3 inciso 3 di e ley di parkeo, na un Landsbesluit houdende algemene maatregelen y for di den e Landsbesluit aki stipula tur e 'reglanan di wega', percurando pa e consessiehouder ta transparente cu e pueblo di Aruba na TUR momento y den TUR aspecto.
PESO RIBA TRAHADO
Pa por yega na un fondo garantisa, a dicidi di pone e peso riba e trahadornan cu ta labora den e zona di parkeo. E peso aki ta wordo den su mayoria rechasa tanto dor di trahadonan den sector priva como esunnan publico y cu nan rason. No por ta asina cu bo ta bay atras den salario 900 florin den un aña, na caminda cu mayoria trahado den centro tin un entrada abou y simplemente no ta husto cu ta purba di obliga nan di carga e peso di un proyecto cu no a wordo bon studia prome cu e la wordo ehecuta. E rechaso cu tin di parti esnan cu ta traha den e zona di parkeo, ta pone cu un djis lo perde saco sin haya chens mes di hinca e cangreu.
AUTORIDAD
E ley aki conoci mane Landsverordening Parkeerzones ta stipula den articulo 12 inciso 1 ken tin autoridad pa ehecuta e sancionan discribi den e ley. E articulo ta duna autoridad na polisnan uniforma. E mes un autoridad aki ta skirbi tambe den articulo 20 inciso 1 di e Landsverordening wegverkeer. Na banda di esaki, e ley ta duna autoridad na un 'parkeerwachter' cu ta ser asigna pa medio di un Landsbesluit. Articulo 12 inciso 1 ta bisa claramente tambe, cu e Landsbesluit cu ta asigna e persona como parkeerwachter MESTER wordo publica den e Landcourant di Aruba. Esaki nifica cu asta si un persona ta den un posicion di un dicho Landsbesluit pero esaki no a wordo publica den e Landscourant, e persona simplemente no tin autoridad y lo ta eherciendo un trabou cu ta contra locual e ley di parkeo ta bisa.
Den e situacion actual, te cu e ultimo Landscourant publica 9 di September 2015, no tin niun Landsbesluit publica cu ta asigna por ehempel 'Juanito' mane un parkeerwachter. Esaki nifica, cu solamente Polis tin autoridad te cu awo, pa mishi cu bo auto, por duna bo un boet y/of pone wielklem igual cu tow esaki.
Nota: sigiente Landscourant di Aruba ta wordo publica 18 di September 2015 segun informacion ricibi di Directie Wetgeving en Juridische Zaken.
CONCLUSION
E ley aki y e manera con ful e proyecto ta wordo ehecuta ta impugna (contra di) e transparencia cu un Gobierno ta supose di duna su Pueblo. Den mi opinion personal, lo tabata miho pa crea un departamento bou di cuerpo policial pa ehecuta e ley aki. Lo por a tuma e cantidad di hende necesario pa ehecuta e proyecto for di e overtollingheidspoel, cual no lo a costa nada extra den salario ya cu hopi den e grupo aki ta na cas cobrando 100%.
Lo por a dividi e placa cu ta wordo genera entre Arubus "parkeermeters" y Cuerpo Policial "boet". E extra placa di e boetnan aki por a bay pa cumpra entre otro miho ekipo di trabou pa asina nos cuerpo policial por bira mas eficiente. Un efecto positivo lo a bin di su mes pa Arubus; un miho fluho di trafico nifica un miho servicio y mas clientela ya asina yudando nan financieramente. Tur esaki lo a minimalisa e espacio pa corupcion no solamente pa e Gobierno actual pero pa tur cu sinta despues. Nos lo ta trahando preventivo y asina evita mas desaster financiero di locual nos tin caba.
Aunke nan a bende pueblo un 6 pa un 9 den dia cla, mi lo kier keda positivo cu e pensamento cu ainda no ta laat. E ley aki ta recien, ainda tin espacio na e momento aki pa coregi locual no ta bon regla y haci di un mal cuminsamento un bon final.


text:
Poco tempo pasa e revista hulandes Elsevier a publica resultado di un investigacion cientifico riba e efecto di weganan di computer. A resulta cu weganan violento sigur sigur tin un efecto negativo riba hobennan. Si mas y mas ta focus riba e importancia di norma y balornan sano con nos por permiti weganan unda e hungado ta haja punto pa tortura su adversario y peg’e na candela. Esaki ta sosode den e wega Postal. Hopi hende ta papia di ‘violencia sin sentido’ y toch ta permiti nan jiu hunga weganan jen di violencia. Laga nos realisa cu un mucha no semper por diferencia entre fantasia y realidad. Weganan di computer no ta asina inocente. Tin hopi elemento robes den nan.
Den cierto paisnan nan ta basha gasoline riba un hende muhe cu tin un handicap? Increibel!”, hopi hende lo bisa. Tiramento di Twin Towers basha abou? No por, toch? Pero con por ta cu muchanan ta hunga wega den cua nan ta haja punto pa mata hende?”.
Weganan di computer por absorba tur e tempo liber di un mucha. Hopi biaha majornan ta traha henter dia. Tin ora nan ta traha mas cu un trabou y no tin bista at all kico nan jiunan ta hasi na cas. Nan ta contento caba cu e mucha ta pasa su oranan na cas riba computer, ja asina nan no mester tin miedo pa e ta hasi malo riba caja.
Un analisis di weganan di computer ta mustra cu tin violencia subtil den majoria wega. Y e ora no ta locura cu tin hende tin henter un coleccion di wega den cas?
E weganan cada dia ta bira mas extremo. Un mucha cu ta pasa henter dia dilanti su computer of television, no ta resta tempo mas pa bida familiar. Tur cos ta draai rond di e wega. Tin major cu ta gasta masha hopi placa na cumpra weganan. Ta bon pa majornan pensa profundo prome cu nan cumpra weganan violento. Na lugar di esaki nan por splica nan jiu pakico e no ta bon . Tuma e wega Mortal Combat. E ta un wega cu ta traha na e ehempel di un training pa soldad Mericano, prome cu nan bay guera. Y si di berdad nos kier pas, dicon nos ta acepta weganan di guera?
Mester saca tur wega for di cas?
No, pero ta importante pa majornan stimula nan jiunan pa hunga weganan educativo. Tin suficiente wega leuk cu por hunga hunto den famia. Ta importante pa un mucha sa con leu e por bay. Podise esey por parse pica pa e mucha, pero miho evita cu crea situacionnan cu majan por perhudica e mesun mucha aki.


text:
Siman 16 di Division di Honor a cuminsa cu e partido Juventud Tanki Leendert enfrentando River Plate, den un wega di un solo banda. Juventud no tabatin niun chens den e wega aki, pa colmo nan a presenta sin suplente alguno riba banki. River tabatin mester di e wega aki despues di e shock contra di Caiquetio siman pasa, un derota fulminante cu a sorprendente hopi hende den futbol. E wega aki tabata net loke River tabatin mester pa ‘bons bek’ y acumula punto pa sigui den e lucha pa clasifica number cuater pa bay play-off. Juventud a mustra mane un ekipo cu awo si a baha man y acepta cu nan ta degradando automaticamente. Toch Juventud a presenta cu e delantero Andres Caicedo atrobe den nan line-up, Andres ta conoci pa e hazanja di a anota un ‘hat-rick’ den siman 13 contra Nacional, awe si su wega no tabatin efect.
Di cuminsamento caba River Plate a bay di biaha den atake cu hasta cinco hungado y a cuminsa aplica un pressing bastante halto, asina bon cu Juventud no por a haya e bala ni pasa midveld pa un largo tempo. Un dominio absoluto di e cuadro di Madiki, pero apesar di e dominio ey, River toch no por a concretisa den hopi ocasion. Na minuut 10 porfin e gol a drenta for di un tiro liber di Siljean Vrolijk. River ta sigui ta e ekipo dominante y ta sigui purba, despues di hopi atakenan peligroso incluyendo un palo di gol na minuut 16, River mester a warda te cu minuut 24 atrobe pa anota nan di dos gol, apesar tambe di e bentaha numerico debi na un lesion den cuadro di Juventud sin por a substitui debi na e ausencia di hungadonan di reserva. E di dos gol tabata pa medio di e goleador di River, Fladimy Francois, su di 11 gol di temporada. Un juventud hopi debilita no tabatin contesta pa e atakenan di River debi tambe na algun lesion mas riba tereno. Kenderik Paulina ta hasi e wega 3-0 na minuut 30, sigui pa un otro gol pa hasi e wega 4-0 net cuater minuut despues pa medio di Jannick Tromp. Fladimy Francois ta culmina e “blitz” di atake aki cu e di sinco gol pa River Plate na minuut 39, un 5-0 contundente. Asina tambe Francois ta empata Devis Oliveros riba e tabla di goleador cu 12 gol, tres bou Kenroy Ranger cu su 15 golnan. Asina tambe halftime a bay aden, River Plate 5 Juventud TL 0.
Den e di dos tempo cosnan a sigui mesun cos, cu River Plate atakando sin limite, cu hopi chens atrobe sin por anota. E ingreso di Shakame Stamper den wega a duna River mas yegada, e velocidad relampago di Shakame ta sigui ta un positivo grandi, net bon pa River ya cu ta Shakame mes a anota un gol na minuut 61 pa hasi e wega 6-0. Ya na e punto aki Juventud tabata bek cu 11 hungado atrobe debi na yegada di un subsituto pa reinforsa e cuadro. Despues di varios fayo cla di golnan, e di siete gol a yega toch den pia di Fladimy Francois atrobe pa su ‘hat-rick’ di e anochi, asina tambe Fladimy a pasa pa e di dos luga riba tabla di e goleador di Division di Honor cu 13 gol. Cu hopi mas atake di River Plate te culminacion di wega pero atrobe sin cristalisa e wega ta yega su final cu e marcador di 7-0 pa River Plate riba Juventud TL, e resultado mester tabata mas grandi ainda. Cu e prestacion aki River Plate ta hunta 24 punto, kedando cu speransa pa clasifica, dos so for di e cuarto puesto pa yega play-off. Juventud, cu un solo punto den e campeonato, ta keda den mas miseria cu dos fecha so mas pendiente, poco poco yegando den e final di e campeonato di Aruba. Nos ‘man of match’ ta Fladimy Francois cu su hat-rick e anochi aki, mencion special ta bay tambe pa e wega incansabel di full tereno di e defensor y capitan di River, Carlos L. Quandt.


text:
Un minimo sosial ta e fundeshi pa kombatí pobresa. Segun gobiernu di Reino e minimo sosial aki ta e montante minimo ku un hende mester pa por kubri su kostonan di bida. Na Hulanda ya pa basta aña e minimo sosial ta formalmente stipulá i na vigor.
Riba instrukshon di e ministerio pa Asuntonan Sosial y Labor a kalkulá na aña 2019 pa Boneiru tambe un minimo sosial pa diferente kas di famia. Pero ainda no a stipulá formalmente un minimo sosial pa e islanan BES. Boneiru mester wak kon e ta sobreviví ku e puntonan di salida stipulá na aña 2019. E kalkulashon di e minimo sosial, gastunan minimal di kosto di bida, sinembargo ta 45% te 50% mas haltu ku e puntonan di salida stipulá.
Den un karta fechá 27 di yúni 2019 relashoná ku e “Voortgangsrapportage ijkpunt bestaanszekerheid Caribisch Nederland”, sekretario di estado Tamara van Ark di asuntonan sosial pa e islanan BES, a stipulá e ‘ijkpunten’ (puntonan di salida) pa un minimo sosial. Nos lo tene nos mes den e artíkulo aki na e spesifikashonnan ku a wòrdu mandá huntu ku e karta menshoná.
Pobresa, un problema persistente
Pa años ta konosí ku aki na Boneiru kostonan di bida pa esnan ku ta gana un sueldo minimo ta muchu mas haltu ku nan entrada. Medio 2019 gobiernu hulandes, ku kalkulashon di e minimo sosial, a buta na horizonte un punto ku no tin fin di yega mas serka. Pero e forma ku gobiernu hulandes kada bes tabata presentá e sifranan, butando infasis riba e montante di e ‘ijkpunt’ – punta di salida – pa un soltero, a bruha hopi hende.
Unkobon, un organisashon ku ta sali na interes di e konsumidónan i tambe na interes di esnan menos prudiente, kier aklará, huzando algun gráfiko, kon e sifranan a wòrdu huzá i ki konsekuensia esaki tin pa futuro di e klase trahadó. “e working poor”.
Den gráfiko 1 Unkobon ta ilustrá e diferensha entre e minimo sosial realístiko y e ‘ijkpunten’ pa un minimo sosial, pa diferente kasnan di famia aki na Boneiru.
Sueldo minimo y minimo sosial
Na Hulanda e sueldo minimo ta basá riba e gastunan minimal di kosto di bida pa un kas di famia ku dos hende.
Parse ku pa islanan BES nan a lubidá esaki. Gobiernu ta informá ku e sueldo minimo na Boneiru ta mas o menos banda di e ijkpunt. Ku esaki nan NO kier men e ijkpunt pa un un kas di famia ku dos hende ($ 1340) sino e ijkpunt ku a keda stipulá pa un soltero ( $ 951). Pa loke ta trata Boneiru por mira e puntonan di salida y e gastunan minimo den e athuntu di voortgangsrapportage-ijkpunt: bestaanszekerheid-caribisch-nederland-2020. E puntonan di salida stipulá (ijkpunten) ta muchu mas abou ku e kalkulashon di e minimo sosial.
E sekretario di estado ta aspirá un bahada enorme di gastunan di kosto di bida. Ku e punto di salida a adelantá esaki. E minimo sosial, realisá dor di bahada di gastunan, ta e asina yamá punto na horizonte.
Pero e bahada di preisnan no a tuma lugá, e punta no tin fin di yega mas serka. Esaki no t’asina strañu tumando na kuenta e spesifikashon di e redukshon di preisnan ku e sekretario di estado a presentá den 2019.
Den e gráfikonan 2 i 3 e spesifikashon aki ta keda ilustrá.
Simpelmente a laga e gastunan pa eventonan sosial afó. Habitantenan di e islanan BES ku un entrada minimo aparentemente no tin nesesidat pa hasi deporte, bishitá famia òf duna un regalu na okashon di hasimentu di aña.
E parti mas grandi di e bahada di gastunan e sekretario di estado a haña ku mester ta for di e gastunan di vivienda. Den e gráfiko 3 esaki ta keda ilustrá mas kla.
Riba e punto aki a ekonomisá (riba papel) hopi riba gastunan di hür / hipoték. E sekretario di estado ta razoná ku gastunan di vivienda no por ta mas ku 33% di e sueldo minimo. Asina leu nos no ta ainda. Pa por logra esaki mester traha kasnan sosial pa hür promé. Mitar di e 9000 kasnan di famia tin un entrada bou di e minimo sosial realístiko. Na 2019 ta tin solamente 488 kas sosial pa hür. E plan ta pa konstruí 500 di e tipo di kasnan aki den e añanan benidero. Kuminsamentu di 2021 a bin 70 aserka. Leu for di sufisiente pa ubiká tur esnan ku e entradanan mas abou.
E grupo grandi ku entradanan abou ku ta dependé y ku lo keda dependé di kasnan partikular di hür lo por risibí den futuro podisé un subsidio di hur. E investigashon pa realiseá e posibilidat aki sinembargo a keda posponé. Esnan ku entrada abou y ku tin nan propio kas tin mala suerte. Pa e grupo aki no a perkurá pa tin medida pa spar gastu.
Na e gastunan di transporte e sekretario di estado a kita e gastunan di kareda for di kas pa e luga di trabou. Motibu pa esaki, segun e sekretario di estado, ta ku e ijkpunt ta bai pa un punta di salida pa un minimo sosial pa hendenan desempleá. E grupo grandi ku ta kai bou di “working poor” a sali di malu ku e desishon aki.
Pa spar gastu riba koriente e Sekretario di estado ta sali for di e punta di bista di un uzo di promedio 35% mas abou ku Regioplan a tene kuenta ku né. Aparentemente no ta nesesario pa un hende ku entrada abou por tin aire-akondishoná.
Den 2020 a realisá – temporalmente – medidanan di spar gastu riba elektrisidat, awa y internet. E tarifanan fiho di awa, elektrisidat y internet temporalmente a wòrdu subsidiá pa 100% relashoná ku e krisis ku Covid 19 a okashoná. Dia ku e krisis aki pasa i ku kanselá e subsidionan aki, e redukshon di gastunan aki lo no tei mas.
Kon lo bai sigui awó
E fihamentu riba un ijkpunt irealistiko abou ta stroba e bista riba e kostonan di bida real. E fundeshi di e edifisio for di unda e lucha kontra pobresa mester tuma lugá ainda no tei.
No e minimo sosial sino e ijkpunt mester wòrdu buta komo punta na horizonte.
Ta birando tempu pa basa e minimo sosial, igual ku Hulanda, riba e gastunan real di kosto di bida i no riba montantenan abou y fiktiiso.
Den gráfiko 4 a kompará e minimo sosial na Hulanda ku esun na Boneiru. Tambe salario minimo y puntonan di salida ta ilustrá den gráfiko 4. Pa e kambio na dolar a uza e tipo di kambio $1.19 pa 1 euro
Ora ta bai stipulá e salario minimo e kestion ekonómiko ta hunga un ròl menos importante ku e kestion étiko. Na Hulanda a introdusí salario minimo den aña 1968 komo ku e tempu ei segun SER tur empleado mester ta sigurá di un entrada di tal manera ku nan,por tin un bida sosial akseptabel relashoná ku e ekonomia próspero. Un konsiderashon étiko.
Kon importante ta pa e komunidat di Boneiru si un empleado ku ta traha full time risibí minimal un salario di kual e por paga su gastunan di kosto di bida?
Pa Unkobon e diferensha den trato di e habitantenan di Boneiru kompará ku esnan di Hulanda ora ta trata minimo sosial y e salario minimo, no ta étiko y no por wòrdu hustifiká ekonómikamente. Na Boneiru kosto di bida ta mes òf mas haltu ku na Hulanda. Dependiente di e tarifa di kambio di dollar asta mas haltu. Komo tal e minimo sosial y e salario minimo mester ta mes òf mas haltu ku na Hulanda. E hendenan no tin nada na e ijkpunten teorétiko ku gobierno di Reino a introdusí… .. apenas e ta yega pa kome.
Igual ku na Hulanda e salario minimo na Boneiru mester wòrdu basá riba e sosial minimo pa un kas di famia di dos hende.
Probablemente e diferensha entre e kalkulashon di e minimo sosial na Boneiru y e salarionan aktual y benefisionan ta buta ku esaki no por wòrdu será den un tiru debí ku e diferensha ta muchu grandi. Pero mester ta mas kla ku di dia ku mester bin ku un plan dirihí pa eliminá den un un término kòrtiku e diferenshanan aki. Ta parse ku e diferensha inhustu entre habitantenan di Boneiru i esnan di Hulanda konsientemente ta wòrdu mantené.
A bira tempu pa kuminsá hala e minimo sosial aden for di horizonte i pa traha un plan ku por duna e “working poor” un perspektiva real. Pa logra esaki mas lihé posibel mester bin anualmente ku oumentonan grandi. Redukshon di e minimo social redusiendo gastunan ta possible solamente na momentu ku e redukshon di gastunan keda efektuá, y no promé
PS
E redukshon konsiderabel di e preminan sosial a duna doñonan di trabou riba islanan BES den 2019 un alivio di kasi 17 miyon dollar. E oumento ekstra di e sueldo minimo ku 5% den 2019 i 2020 a kosta e doñonan di trabao un frakshon di esaki. Segun e raport final fechá 20 oktober 2020 “loonruimte minimumloon” e redukshon di e preminan a bai parsialmente so na benefisio di e empleadonan. Un oportunidat perdí ku por wòrdu drechá ainda.


text:
Miembro di fraccion di AVP den Parlamento, sr Richard Arends, a mustra durante conferencia di prensa, cu ta bon pa clarifica algun ponencianan cu a bin ta wordo haci relaciona cu finanza publico di Aruba.
Sr Arends a mustra cu cu finanza publico tabata e area cu mas escrutinio y transparencia tabatin den e ultimo 4 añanan caminda Gabinete Mike Eman II a entrega tres presupuesto, tres presupuesto supletorio, tres cuenta anual y dies ‘uitvoeringsrapportage’ pa dies 10 kwartaal sigui, unda cu entrada y gastonan ta wordo analisa cada kwartaal. No solamente a cumpli pero a raporta riba e tema aki.
“Ora mi tin tende minister encarga cu finansa publico papia di manipulacion, mi kier sa na kende e ta referi, pasobra tur cifra den e documentacion a wordo suministra dor di e departamentonan concerni na Minister di Finansa y nan a wordo controla y analisa dor di e profesionalnan di Contraloria General y CAFT.
Pesey ora cu mandatarionan bisa cu nan a keda sorprendi cu e cifranan no ta realistico, simplemente ta mustra un falta di conocemento di e materia y cu tempo nan tabata parlamentario, no a haci nan trabou manera debe ser.
Esaki ta un falta di respet pa e institutonan y e profesionalnan cu ta traha den e organisacion y institutonan aki,” Parlamentario Arends a mustra.
E la reacciona tambe riba un declaracion reciente minister encarga cu finansa unda cu e la bisa publicamente cu 93 cen di cada florin cu nos ta genera den nos economia ta bay pa paga.
“E comparacion cu e mandatario a hasi ta completamente eroneo: e la dividi e debe total cu ta madura den terminonan di varios aña door di e volumen di actividadnan economico di un solo aña,” Sr. Arends a splika. “Cu tipo di manipulacionan asina, obviamente bo ta yega na cifranan despropocional.”
“Ora cu nan bisa cu mester bay haci un prestamo di mas cu 700 miyon florin, – teniendo na cuenta un deficit di rond di 155 miyon florin atrobe mescos cu na 2017 – ta inclui aki un refinanciamento di rond di 550 miyon, cual ta un suma substancial. Si bo tene na cuenta cu cada fiansa tin un averahe di 10 aña prome cu nan caduca, bo ta papiando aki di e debenan cu e ultimo gobernacion di MEP a hasi prome cu 2009.
Durante Gobiernonan bou signatura di AVP nos tambe a paga debenan cu diferente Gobierno mester a haci pa cubri e deficitnan aki y nos a haci’e sin haci politikeria. Ta straña mi cu personanan cu mester tin conocemento financiero, ta haci politica cu algun situacion cu ultimo añanan semper a tuma luga,” Parlamentario Richard Arends a mustra.


text:
Mi a perde mi kasa den aksidente, kiko mi por hasi?
Bon siman na tur esnan ku ta sigui e kolumna aki tur djaluna. Ban habri siman ku speransa i dedikashon na loke ta di nos, pa progreso di Kòrsou! Ban wak e pregunta di siman I e konseho ku mi ta duna:
Pregunta: Mi kasa a haña un aksidente den tráfiko i pa motibu di leshonan ku e la haña mi kasá a fayesé. Nos tin dos yu ménor di edat -un di 8 aña i e otro di 12 aña. Ma keda mi só ku e muchanan. Promé ku mi kasá fayesé nos tabatin dos entrada awor mi tin mi entrada so. Kiko mi por hasi pa haña rekompensashon pa e entrada ku ami tatin i ku pa motibu di e aksidente mi a pèrdè mi kasá?
Na promé lugá danki pa e pregunta i mi kondolensha na señora, hopi forsa i ku Dios lo sigui guia señora den e dianan aki. Laga nos ban wak kon kontestá e pregunta aki. Den nos lei e buki di ‘strafvordering’ tin un figura ku jama ‘voeging’. Voeging ta un manera hopi importante pa e partido ku ta hiba pèrdidá pa rekubrí su daño riba e “dader” ku a okashoná morto di un otro.
Ta trata e ora ei di un kaso sivíl den un kaso penal. Hues no tin hopi tempu pa evaluá e daño ta p’esei ta importante pa sa fo’i delantá kiko i kuantu bo ta klaim. Importante ta pa bo motivá bo klaim i sostené ku tur prueba. Si akaso bo klaim ta kompliká ta mihá bo bai un Hues Sivíl fo’i kuminsamentu.
Kòrda tambe ku e vehíkulo ku a okashoná e aksidente ta sigurá kontra di daño na tersera, ei nan tambe por hiba un klaim direkto na e kompania di seguro. Aki tambe ta importante pa motivá i sostené bo klaim hopi bon.
Na Kòrsou tin instanshanan ku ta yuda víktimanan manera den e kaso di señora ku voeging den kaso penal i tambe tin spesialista ku ta yuda ku klaim kontra un kompania di seguro I un abogado ta duna asistensha. Na OM (Ministerio Públiko) tin formularionan spesial pa yena bo klaim of daño i e formulario mester ta den, promé ku e kaso yega korte. OM ta tene e víktima na altura di e kaso.
Voeging no ta pa tur hende. Hendenan ku ta víktima so por voeg den un kaso penal. Esei kemen e víktima a hiba daño so. Un klaim lo wòrdu honrá solamente ora esun responsabel pa e aksidente a wòrdu haña kulpabel di tal echo. Si akaso bo klaim no wòrdu honrá, abo komo víktima no por entamá un apelashon na korte superior.
Ora bo klaim wòdu honrá abo mes mester sòru pa kobransa di e klaim. Kòrda ku un veredikto di Hues ta ehekutabel, esei kemen ku mester aserká un deurwaarder pa kobra pa bo. Un deurwaarder e ora ei por pone beslag riba tur propiedat di esun kulpabel(si e tin): “Van een kale kip kan je niet plukken.”
Den sala di korte, Hues ta hiba palabra promé, despues e fiskal. Si e víktima ta presente ku klaim nan ta haña chèns di hiba palabra i despues e abogado di sospechoso. E sospechoso semper ta hiba e último palabra.
Pues ya bo sa, bida semper ta yen buelta i sorpresa. Via di lei por antisipá e sorpresanan aki pero semper ta bon pa informá bo mes, i un abogado por yuda bo ku konseho. Pero esei no ta kita si, ku nos mes por antisipá riba nos futuro. Tuma bo destino den bo mes man dor di dèk bo mes pa buelta i sorpresa di bida. Bendishon! Te otro siman ku Dios su poder. Semper nos ta kla pa duna bo delaster un konseho ku bo mester!


text:
Nemo censetur ignorare legem
Apresiabel lektornan felis fin di siman i ban wak kiko ta e prekupashonnan ku ta biba den nos komunidat i den e mundu huridiko ku ta importante pa nos sa di dje. Awe un lektor ke mas informashon riba leinan ku asina yama “algemeen rechtsbeginsel” na latin “nemo censetur ignorare legem”.
Den hopi kaso ku presenta den korte i situashonnan huridiko, e kontra partido ta bisa ku e persona mester konse lei. Kiko esaki a nifika?
E asina yama “algemeen rechtsbeginsel” na latin “nemo censetur ignorare legem”, ta stipula ku tur hende mester tin konosementu di lei. Esaki ta nifika ku tur hende mester tin konosementu di e leinan ku ta kodifika na Korsou. E frase na latin ta sali for di e punto di bista ku bo mester konose lei di Korsou. Pero no mester interpreta esaki di un manera pretu ku blanku komplika. E punto basiko ta, ku e kliente mester tin konosementu di e trayekto di lei ku ta aplikabel den e situashon legal ku e ta den. Un ehempel, si bo ta den un divorsio, disputa ku belasting, gobiernu, bo donjo di trabou i hasta bo bisinja, bo mester sa e pida lei ku ta aplikabel den e situashon partikular ku bo ta den.
Pa bo sa kua lei ta aplikabel pa e situashon ku bo ta den, ta bon pa bo drenta den kontakto ku un profeshonal ku sa di lei, den e kuadro aki un abogado of un hurista. Asina aki bo por prepara bo mes i bo sa kiko bo por spera.
1 Response
-
Gefeliciteerd met jullie nieuwe website. Dit ziet er erg proffesioneel uit en bedankt voor de eerste informatie over ‘algemeen rechtenbeginsel’. Het is voor de burger belangrijk om te weten waar hij hij aan toe is en hoe hij geholpen kan worden. De juiste informatie en in begrijpelijke taal helpt de burger begrijpen wat hij van jullie verwacht en hoe hij geholpen kan worden.


text:
ORANJESTAD, Aruba 23 di April 2014: E Proyecto Auto-Estima Aruba ta conoci como e scol di self-esteem na Aruba, hibando dilanti e enseñanzanan di e conocido maestro Bob Mandel, creador di e Proyecto Internacional di Auto-Estima.
Bob Mandel ta un mericano y un experto riba tereno di motivacion y superacion personal. E ta un conferencista reconoci rond mundo y pionero den e terapia di “rebirthing” (renacimento).
E seminarionan di Mandel tabata un inspiracion pa asina crea na nos isla e Proyecto Auto-Estima Aruba, originalmente funda door di Sra. Lucy Arends (dfm).
Despues di a sigui un trayecto cu a inicia na cuminzamento di aña, e prome asociadonan di ELKA & Associates cu a sigui e programa intensivo a haya nan certificado pa loke ta e prome modulo.
Diesdos persona a cuminsa cual na final 5 a logra pasa pa e siguiente modulo di estudio. E programa ta un compromiso cu bo mes pa mehora bo mes den tur aspecto, asina Abigael Arends, Directora di ELKA & Associates a duna di conoce.
“Mi ta orguyoso di esnan cu a logra pasa e prome modulo ya cu tabata un par di luna basta intensivo y sigur no tabata facil. Bo ta haya bo den momentonan cu ta great, pero tambe cu momentonan cu berdaderamente bo ta topa cu bo mes y pa traha riba bo mes y logra transforma bo mes pa un mihor persona y siña para duro den bo zapatonan, cual pa tur persona ta diferente”, el a bisa.
Oranjestad-Pa por ta un lider bo mester por ta un persona cu ta traha riba bo mesun bida pa bo por ta ehempel pa asina guia otro y no ta egoista cu informacion cu wordo intercambia di su mesun bida y asina por yuda otro, Arends a expresa.
E Proyecto Auto-Estima Aruba lo sigui su trayecto den e lunanan aki caminda lo enfoca riba diferente areanan pa asina na final, e asociadonan haya nan diploma como Asistentenan di e proyecto.
E trayecto pa yega na un certificacion ta di un promedio di dos aña intensivo, incluyendo e parti pa ta un lider. Abigael Arends ta un persona certifica pa duna e lesnan aki y ta combina e lesnan cu e parti di conocimento y experiencia, cual ta hopi importante pa yega na e certificacion.
Esnan interesa den e proyecto aki por contacta Abigael Arends atravez di info@elka-aruba.com.